Замонавий «крепостнойлик ҳуқуқи» Серпухово туманида ўтган июнь ойида, 29 ёшли хўжайин Ўзбекистондан тўрт кишини олиб келганидан кейин йўлга қўйилган...\nМеҳнат мигрантлари «эгаллаб олган» соҳалар: савдо — 30 фоиз, қурилиш — 16,5 фоиз, коммунал соҳа — 13,9 фоиз.\nмаржа билан тақдим этилади. Бунда микрокредитлар ишсиз шахсларга, Меҳнат миграциясидан қайтган фуқароларга, турмушида оғир ҳаётий вазиятга ...\nМеҳнат миграцияси. Очиғи, кейинги пайтда ушбу масалага қараш тубдан ўзгарди. Соҳадаги муаммолар очиқ-ойдин эътироф ҳам этилди, унинг олдини олиш ... чоралар кўрилишига қарамасдан, ҳамон катта миқдордаги ноқонуний Меҳнат миграцияси мавжуд. Ўтган йил якунларига кўра, иш топиш илинжида ...


Оллоҳ такаббурни дўст тутмас. « Ўзбекистон Халқ Ҳаракати\nОллоҳ такаббурни дўст тутмас.\n27 June 2012 - 10:20\nҲалол молдан қилинган ҳайру-садақа уни камайтирмайди, нуқсонга бошламайди. Бунда кечиргувчи бўлса, Оллоҳ унинг иззат ҳурматини фақат зиёда этади. Банда Оллоҳга қанчалик камтарлик қилса, ўзини ҳокисор тутса, Оллоҳ унинг даражасини кўтаради… (Ҳадиси шариф)\nТаккаббурлик илм давраларида ҳам ҳавфли иллатдир. Каландимоғ одам ўзини ўргатувчилар рутбасидан юқори қўяди. Дархақиқат, баъзи илм доиралари, масканларида вужудга келадиган носоғлом вазият, таркиби кир ўйинлари, олим саналмиш одамларнинг одоб-аҳлоқ қоидаларини унитиб бир-бирига орқаваротдан тош отишлар, зимдан тикан санчишлари, яҳши кашфиётлар, илмий ишларни, асабларнинг йўлига тўсиб қўйишларнинг остида юқорида қайд этилган нописандлик, хасад деган ёмон иллатлар ётгани аниқ,\nИмом Азам (р.а.) айтган эканлар: “билмаганингни билмадим, дейишга хижил бўлмагин: шунда мағрурланмайсан, кибр хавога кетмайсан. Агар ғурур ва мутакаббурлик қилсанг, одамлар сени илимли, лекин усти ялтироқ ичи қалтироқ дейишади”.\nАфтидан барча туғма эхтиросларимиз ичида айниқса ғуруримизни енгишимиз қийин бўлса керак: уни қанча беркитма, у билан қанча олишма, бўғма, чала ўлик қилма барибир у яхшилавермайди, вақти-вақти билан хаддан ошиб ўзини кўрсатиб туради.\nКибру манманлик дунёда мавжуд барча динларда қораланди. Ингилиз файласуфи Клайв Лъюиснинг ёзишича “манманлик насронийликдан хам ёман иллатдир, агар табир жоиз бўлса бошқа барча нуқсан ота иллатдир. Иллатни тандан тозалаш даркордир”\nИззатталаблик пасткаш юракни халол юракка қараган тезроқ аланга олдиради: хашак ғамини ёки капа саройидан кўра тезроқ ёниб тугайди.\nБехаёлик, ғазаб, ичкиликиликбозлик, очкўзлик, адолат ва бошқа нуқсонлар кибрнинг олдида хеч нарса эмас. Айтганимиздек, кибрнинг бир ўзи шу нуқсонларнинг ҳаммасини пайдо қилиши мумкин. Негаки, манманлик кибрга рақобат хосдир. Қуруқ ва бўш одам ўзининг йўқ фазилатлари ҳақида яхши гап эшитса, шухратпарастлиги тутиб талтайиб кетади. Мақтаниб, ўз иши ва ўз шахсига нисбатан зиғирдаккина танқидий қарай олиш лаёқатини ҳам йуқотиб қўяди. Сендан мен ўзаман деган хусусият хосдир. Маълум одамдаги манманлик ўзга кишидаги кибр билан олишиб, курашиб яшайди.\nОдамлар ўз давлатлари, ақл ёки чиройларига қувониб димоғдорлик қилмайдилар. Агар ҳамманинг давлати, ақли ёки ҳусни баробар бўлганида кибрга ўрин қолмасди. Одамлар бошқаларга қараганда, бадавлатроқ, ақиллироқ, кўркамроқ бўлганлари ёки ўзларини шундай хисоблаганлари учун кериладилар. Буюк кишилар хеч қачон хушомад қилмайди, ҳушомад майда одамларнинг иши, улар ўзлари ҳавас қилган атоқли шахсларнинг ҳаётий мухитига кириб олиш учун яна ҳам майдалашишга тайёр кимсалардир. Иллат ва нуқсонларингни кўра била туриб уларни оқлайдиган ва хатто мақуллайдиганларга яқин йўлама. Бундай кишилар ё лаганбардор, ё қўрқоқ, ёки ахмоқдирлар. Ҳар қандай бахтсизлик ёки кулфатда улардан ёрдам кутма. Аллома Саъдий айтганларидек:\nИшонмагин маддох, сўзамолларга,\nЗаррача наф учун сени мадх этар.\nБир кун муродим ҳосил қилмасанг,\nИкки юздан ортиқ айб санаб кетар!\nТакаббур ўзидаги кибрнинг қулидир, унинг амрига бўйсуниб иш кўради буни юқорида келтирилган мисоллар кўп бора тасдиқлайди. Дейлик, унинг гўзал рафиқаси бор. Бироқ у бошқа аёлларга кўз олайтиришдан барибир ўзини тиёлмайди. Негаки, таккабур яна ундан чиройли эканлигига чидай олмайди. Нафсонияти оғрийди, кибри ўксинади. Демак, бу ўринда кибр иллат зино деган бошқа бир иллатни келтириб чиқаради.\nЁки бойлик, давлат орттириш масаласини олайлик. Неча марта кўргансиз, кузатгансиз шундай одамлар: жанини жабборга бериб, тиним нима, шукр нима биламайдилар.Фикри зикри кечаю кундуз пул ёнига пул, давлат қўшиш. Аслида битта одамга яхши ҳовли жой, машинани, тирикчилигини ўтказиш учун айланиб турган, ишлаб турган маблағ бўлса кифоя эмасми?\nЙўқ, кўпроқ, кўпроқ ва яна кўпроқ, керак. Базан бу носоғлом эхтиёжга кўникмаган, одатга айланиб қолади. Инсон ҳиссиз, туйғусиз, тинимсиз пул топишга ўрганиб кетган машина бўлиб қолади.\nОлим одам уч фазилат сохиби бўлур: у ўзидан кам билган кишиларга нописандлик қилмас, ўзидан кўп билган кишиларга хасад назари билан қарамас ва ўз билимини молу давлат ортириш воситасига айлантирмас.\nТопади-да, кеча хамма қатори ховлида, уйда яшаётган эди, бугун кўрсангиз қараган одамнинг бошидан дўпписи тушадиган осмон ўпар қасир. Кеча мўжазгина хаммомчада чўмилиб юрган эди, бугун алламбало “бассейн”, “сауна ” деган гаплар.\nКибринг минораси булутдан баланд ,\nҚасирлар қурасан шунга баробар .\nЁн қўшнинг уйида еттита фарзанд\nИши юрмай турар, олдингми хабар?\nдеган гаплар хам бор .\nШу ерда Афлатун хакимдан бир мисол келтирмоқчиман; у айтади;\nҲақиқий марднинг белгиси шуки, агар унда ажойиб раъйу фикр содир бўлса, бунга у асло мағрулланмайди. Уни ёмонласалар, ғазаби ўрнидан қўзғата олмайди, агар уни мақтаб, кўкларга кўтарсалар унда манманлик пайдо бўлмайди. Хайрли ишлар ва тўғри амалларга бош қўшади.\nЯна деди; Бу аввал одамларни ер ютаётганини кўрар эдим, энди қарасам, одамлар ерни ютишияпти. Кимки одамларга яхши ишларни буюриб, ўзи бу ишни қилмаса, бу ўзи бошқалар учун қўлида чироқ тутган одамга ўхшайди.\nЯна айтдики қаердаки комил ақлни кўрсанг, у ерда очкўзлик ва ахлоқсизликни кўрмайсан.\nЯна деди;-Ғазаб устида турган одам билан уришма, уни ўша онда ўз холига келтириш қийин, балки бу пайтда унинг ғазаби янада зиёда бўлади. Ёки донолар айтгандек;\nДу оқилро набошад кийин пайкор,\nНа доно местизад бо сабукбор.\nАгар нодон ба ваҳшад сахт гуяд,\nХирадмандаш ба нарми дил бажуяд.\nВагарна ҳар ду яксор жоҳилонанд,\nАгар занжир бошад бигсалонанд\nДейшади яни: Икки оқил ҳеч қачон бир-бири билан урушмайди,\nДоно одам эса енгилтак киши билан тортишмайди.\nНодон киши ваҳшад билан қаттиқ гаплашса ,\nАқилли одам юмшоқлик билан кўнгил олади.\nБундай қилишмаса, демак хар иккови хам нодондирлар,\nХатто занжир бўлса, занжирни ҳам узишади.\nЯна деди; Уч одамга мени кўнглим ачийди;-камбағалга айланган бойга, хорликка мубтало бўлган азиз кишига ва нодонлар орасига тушиб қолган олимга.\nШуни эсдан чиқармаслик керак-ки инсон қариган сари пулга очкўзроқ бўлиб бораверади бу менинг назаримда қариган пайтда дўстларга мухтож бўлиб қолишдан қўрқиб, мол –мулкини асрайдиган бўлади.!\nҚаландимоғ киши токи дунёда ўзидан кўра бойроқ, мансабдорроқ, ақиллироқ, қобиллироқ бирор одам бор экан, уни рақиб ва душман хисоблайверади!


Ниҳоят, имтиҳонлардан ўтиб, у математика, мен биология йўналишига ўқишга қабул қилиндик. Бизнинг рақобатимиз университетда авжга чиқди. Талабалик давримиз ҳам охирлади. Энди икки томонга кетамиз деганимизда... Бу қисмат қурмағур фанларимизни бирлаштирмадию, ўзимизни ҳеч ажрашмайдиган қилиб боғлаб қўйди.\n— Ҳа энди, яхши от кейин чопаркан. Чопганда ҳам...\nЛекин ишда... Хоним институтга проректор бўлиб қолди. Энди бу институтда ишлаш мен учун азоб эди. Унинг рухсатисиз ҳеч қаёққа жила олмасдим. Йиғилишларда ҳамма қатори унинг ваъзларига қулоқ тутишим, маъқуллаб турмоғим лозим эди.\nЕлкамдан тоғ ағдарилгандай енгил тортиб, гўдакларга талпиндим...


АҚШ гипертовушли ракета синовини номаълум муаммо туфайли бекор қилди - Bugun.uz\nАҚШ гипертовушли ракета синовини номаълум муаммо туфайли бекор қилди\n20:41 | 18-12-2021\nАҚШ Ҳарбий-ҳаво кучлари номаълум муаммо туфайли гипертовушли ракетани синовдан ўтказа олмади. Бу ҳақда АҚШ Ҳарбий-ҳаво кучлари қўмондонлигига таяниб, «The War Zone» портали хабар берди.\nМаълум қилинишича, «AGM-183A» ракетаси синовлари 15 декабрга режалаштирилган ва «B-52 Stratofortress» самолётидан учирилиши режалаштирилган. «Номаълум муаммо туфайли ишга тушириш жараёни тўхтатилди. Ракета заводга қайтарилади, борт маълумотлари ва ҳодиса юзасидан текширув ишлари зудлик билан бошланади», дейилади хабарда.\nҚайд этилишича, бу «AGM-183A» ракетасининг учинчи учирилиши бўлган, бундан олдин амалга оширилган биринчи 2 та синов ҳам тўлиқ муваффақиятли ўтмаган. Биринчи синовлар 2021 йил апрель ойида бўлиб ўтган. Ўшанда ҳарбийлар ракета «учириш жараёнини якунлай олмагани» ва самолётда қолганини хабар берган. Иккинчи синов жараёнида шунга ўхшаш ҳолат кузатилган. Ҳарбий-ҳаво кучлари муваффақиятсизлик сабабларини ўрганишга ва қайта ишга туширишга ваъда берган.\n«Дастлабки икки ҳолатда ‘AGM-183Aʼ ракетаси ‘B-52 Stratofortressʼ самолётидан хавфсиз тарзда ажралиб чиққан, аммо кутилганидек ишламаган. Синовлар ҳарбийларга жараённинг бошқа жиҳатларини ҳам баҳолаш имконини берган», дейилади хабарда.\nАввалроқ АҚШ Ҳарбий-денгиз кучлари Аден кўрфазида сувости кемаларига қарши лазер қуролини синовдан ўтказганди. Шунингдек, мамлакатда ҳарбийлар учун учар ликопча синовдан ўтказилгани хабар берилганди.


U-23 Осиё чемпионатига саралаш. Мусобақага йўлланма олган 10та жамоа маълум / CHAMPIONAT.asia\n17:41ЕЧЛ. Учинчи саралаш босқичига қуръа ташланди. "Краснодар" ва "Аякс"нинг рақиблари маълум 0 17:40Аламли мағлубиятлар. Теннис қироли Рожер Федерернинг "Улкан тож" финалларидаги энг аламли 5 та мағлубияти 0 17:40А Серия. Жамоасини ўзгартириши зарур бўлган 10 футболчи 0 16:33Рэшфорднинг опаси "Miss England" танловининг финалига чиқди 1 16:09"Атлетико" форварди фаолиятини А Серияда давом эттиришга яқин 0 15:32"Тоттенхэм" Сессеньон билан келишиб олди 0 15:17Назорат учрашуви. "Сўғдиёна" - "Шўртан" 1:0 1 15:02Силлессен "Барселона"дан хафа 5 14:53"Зидан шарманда!" Бэйл энди "Реал"га керак эмас 25 14:33Хуан Мата: "Погба МЮда бахтли деб ўйлайман" 2 13:55Olamsport: Фанат "Қирол кубоги"да жанг қилди, велоспортчимиз Италияда совриндор бўлди 0 13:49Бразилия терма жамоаси футболчиси: "Неймарнинг "Барселона"га ўтишини хоҳлайман" 4 13:44Қайси жамоа ютади? Мартда туғилганларми ёки апрелда? 26 13:37"Локомотив" ҳужумчиси Сербия клубига ўтди 11 13:21Мане "Манчестер Сити"га қарши бўладиган Англия Суперкубоги ўйинини ўтказиб юборади 14\nU-23 Осиё чемпионатига саралаш. Мусобақага йўлланма олган 10та жамоа маълум\n26 мар 22:34\nТеглар : U-23U-23 Осиё чемпионатиСаралаш\nМаълумки, бугун U-23 Осиё чемпионати мусобақасига саралаш босқичининг охирги тури бўлиб ўтмоқда.\nҲали барча ўйинлар тўлиқ тугагани йўқ. Шунга қарамай, аксар гуруҳларда муваффақиятли иштирок этиб келаси йил Таиландда бўлиб ўтадиган U-23 Осиё чемпионати йўлланмасини қўлга киритган жамоалар маълум бўлди.\nСаралаш босқичида жамоалар 11та гуруҳда кураш олиб боришди ва ҳозирча 8та гуруҳда 3-тур баҳслари ўз якунига етди. Шундан сўнг гуруҳдан биринчи ўринни эгаллаган ҳамда иккита энг яхши иккинчи ўрин кўрсаткичи қайд этган жамоалар аниқ бўлди.\nХабарингиз бор, бугун Ўзбекистон олимпия терма жамоаси Тожикистон билан 0:0 ўйнаб гуруҳни биринчи ўринда тугатди. Саралаш баҳслари якунига етган 8та гуруҳдан қуйидаги пешқадам жамоалар мусобақа йўлланмасини қўлга киритишди: КХДР, Ироқ, Иордания, Ўзбекистон, Ж.Корея, Япония, Хитой ва Вьетнам. Шунингдек, Австралия билан Эрон ҳам энг яхши иккинчи ўрин кўрсаткичи билан U-23 Осиё чемпионатига йўл олди.\nҚолган омадли бешта жамоа номи бугун тунда маълум бўлади.\nЎйин вақтида мураббийнинг юраги хуруж қилди 5\nU-19 Европа чемпионати. Барча ярим финалчилар маълум бўлди 2\nРоссия чемпионати. “Краснодар”да иродали ғалаба ва бошқа натижалар 2\nСингапур бош мураббийи: "Ўзбекистон иккинчи саватчадаги энг кучли жамоалардан бири эди" 51\nҚирғизистон бош мураббийи: "Минимум вазифа Осиё Кубоги-2023га чиқиш" 12\n"Барселона" футболчилари автомобилларини қайтарадиган бўлди


Айрим битирувчиларга тестсиз ва қўшимча имтиҳонсиз ўқишга кириш ҳуқуқи берилмоқда Zakovat.uz\nПрезидент “Президент, ижод ва ихтисослаштирилган мактаблар фаолиятини янада такомиллаштириш бўйича қўшимча чора-тадбирлар тўғрисида”ги қарорни имзолади. Ҳужжатга кўра, Президент, ижод ва ихтисослаштирилган мактабларни ривожлантириш агентлиги – Президент таълим муассасалари агентлиги этиб қайта номланди.\n2021–2025 йилларда Агентлик тизимида 13та янги ихтисослаштирилган мактаб қурилиб, мавжуд 5та ижод мактаби таъмирланади.\nхалқаро (International Advanced Levels) дастурлар талабларига мувофиқ ўқувчи ва педагог кадрларнинг STEAM фанлари бўйича билим ва кўникмаларни баҳолаш ҳамда уларга халқаро даражадаги AS ва A-LEVEL сертификатларини бериш амалиёти йўлга қўйилади;\nПрезидент мактабларида ўқувчиларни касб-ҳунарга йўналтириш, уларга кейинчалик ўқишини давом эттириш учун ОТМларни танлашда кўмаклашишга қаратилган “Мактаб маслаҳатчиси” (School Councillor) дастури жорий этилади;\nАгентлик тизимидаги ихтисослаштирилган мактабларда алоҳида таълимга эҳтиёжи бўлган болалар учун инклюзив IT таълим жорий қилинади.\n2021/2022 ўқув йилидан Ўзбекистондаги хорижий ОТМ ва уларнинг филиаллари ҳамда нодавлат олий таълим ташкилотларига тўлов-контракт асосида ўқишга кирган Президент мактаблари битирувчиларига тўлов-контракт суммасини қоплаш учун субсидия тўланади.\nҚуйидагиларга тест синовларисиз ва қўшимча имтиҳонларсиз ўқишга кириш ҳуқуқи берилади:\nҚарор билан Агентлик ҳузурида юридик шахс мақомидаги Педагогик маҳорат ва халқаро баҳолаш маркази ташкил этилди.\nДиний таълим муассасаларида иш ҳақи ва стипендиялар икки баробарга оширилди\nХалқ таълими вазирлиги ота-оналарни огоҳлантирди\nСупер контракт учун ариза топшириш 1 октябргача давом этади\n36 фоиз абитуриент ўтиш баҳосини тўплай олмаган\nҚайси давлатларда бепул олий таълим олиш мумкин?\nПрезидент Шавкат Мирзиёев ҳаёт-мамот масаласи ҳақида гапирди


Инфляциянинг динамикаси таҳлили сўнгги уч йил ичида айрим товар гуруҳлари пандемия шароитларидан қатъи назар, ўсиш тенденциясини намойиш қилганини кўрсатди. Бу ҳақда Иқтисодий тараққиёт ва камбағалликни қисқартириш вазирлиги шарҳида айтилган.\nҚайд этилишича, бу, ўз навбатида, жорий инфляция тенденциясининг асосан номонетар хусусиятини белгилайди. Бу ерда бир қатор омиллар ажратиб кўрсатилган.\nПаст даражадаги рақобатбардошлик\nИнфляцион босим мавжудлигининг муҳим омилларидан бири рақобатбардош бўлмаган шароитда нархларни эркинлаштиришдир, бу эса ўз навбатида эгилувчан бўлмаган нарх шаклланиши жараёнини вужудга келтиради. Бу омил нафақат тадбиркорлик субъектларига салбий таъсир қилади, балки товар ва хизматлар бозорида бозор муносабатларига эришишда тўсиқ бўлади. Бундай шароитда нархлар иқтисодий цикл босқичларига мос равишда тебранишдан тўхтайди ва фақат ўсиб боради.\nИшлаб чиқариш салоҳиятининг ривожланмаганлиги\nБундай омилларга, биринчи навбатда, ишлаб чиқариш қувватларининг қисқариши ва улардан самарасиз фойдаланилишни киритиш мумкин. Чунки ушбу омиллар ишлаб чиқариш самарадорлигини пасайишига сабаб бўлади ва харажатларни оширади. Бундай шароитда илғор ва юқори технологияли ускуналарни жорий этиш ва ишлаб чиқаришнинг товар бозорларига боғлиқлигини камайтириш зарурати вужудга келади. Бу ўз навбатида, солиқ имтиёзларини бериш, тўғридан-тўғри инвестициялар оқимини рағбатлантириш, инвесторлар ҳуқуқларини ҳимоя қилиш ва инфратузилма чекловлари ҳамда маъмурий тўсиқларни камайтириш орқали инвестиция сиёсатини такомиллаштиришни талаб этади.\nВа охирги муҳим омил, бу харажатларнинг ошишига ва умуман ишлаб чиқариш ҳажмининг пасайишига сабаб бўладиган мамлакатдаги институционал муҳитдир. Институционал муҳитни яхшилаш учун тартибга солиш тизимини оптималлаштириш, маъмурий ислоҳотларни амалга ошириш, коррупцияга қарши курашиш, инвестиция муҳитини яхшилаш ҳамда ҳудудий ва ижро этувчи ҳокимият органлари фаолиятидаги мувофиқликни таъминлаш орқали бизнес юритиш учун қулай муҳит яратиш орқали ҳаракат қилиш зарур.\nКоронавирус: дунёда касалланганлар сони 38 миллиондан ошди


Бугун тарихий даврнинг янги босқичи – халқимиз ўз олдига эзгу мақсадлар қўйиб, ўз куч ва имкониятларига таянган ҳолда, оғир ва синовли кунларда ҳам ҳамжиҳатлик ила тараққиёт сари одимлаб бораётган паллада яшаяпмиз.\nТарихдан маълумки, халқимиз кўп синов ва қийинчиликларни матонат билан енгиб ўтган. Ота-боболаримиз азалдан оғир кунларда аҳил ва ҳамжиҳат бўлган. Ҳар бир қарори, ҳаракатида мўътабар манбалар, соғлом ақлга таянган.\nБугунги синовли кунларни халқимизга хос ва муносиб тарзда енгиб ўтишда, муҳтарам Президентимизнинг ҳар томонлама қўллаб-қувватлашлари, халқимиз ўртасидаги меҳр-оқибат, олийҳимматлик тўла замин бўлмоқда. Қалбида имон-эътиқоди мустаҳкам халқимиз учун Яратганнинг Ўзи мададкор бўлаётир.\nХайр ва саховат инсонни улуғлаб, ҳар икки дунёда ҳам ажру савобга сазовор этиши ҳақида алломаларимиз таъкидлаб ўтганлар. Ислом динида ҳам мўминнинг энг улуғ сифатларидан бири хайр ва саховат эканига ишора қилинади.\nИслом дини моҳиятида мужассам бўлган барча фазилатлар асрлар оша башариятни ҳидоятга чорлаб келмоқда. Айниқса, муборак динимизнинг эзгулик, хайру саховат, меҳр-оқибат, мурувват каби олижаноб ғоялари жамиятда инсонпарварлик, бағрикенглик муҳитининг мустаҳкамланишига хизмат қилмоқда.\nҲозирги кунда дунё аҳли коронавирус пандемияси билан боғлиқ вазиятни бошидан кечирмоқда. Халқимиз ҳар қандай машаққатни меҳнат ва матонат, сабру чидам ила енгиб ўтишида Ҳақ таолонинг Ўзи мададкор бўлмоқда.\nБутун дунёга катта ташвиш ва муаммо бўлиб турган коронавирус инфекциясига қарши кураш бўйича Давлатимиз Раҳбарининг бевосита бошчилигида тизимли ишлар амалга оширилди. Ҳукуматимиз томонидан кенг кўламли чора-тадбирлар узлуксиз амалга оширилди.Ўз навбатида, юртимиз аҳолиси томонидан ҳам ушбу хасталикни инсоният бошидан аритиш йўлида бирдамлик, аҳил-иноқлик намуналари кўрсатилди. Шунингдек, мана шундай синовларни тез орада инсоният бошидан аритиш борасида Қуръони карим, ҳадиси шарифлар ва мўътабар манбаларда маълум амалларни бажариш ва дуою тазаррулар ўқиш ҳам давом этмоқда.\nТаъкидлаш жоизки, мўътабар манбаларда доимий равишда Аллоҳ таолодан халқ фаровонлиги, юрт равнақи учун хайру барака тилаш, тинчлик-офият сўраш ва эзгу дуолар қилиш лозимлиги ҳақида кўп баён этилган. Шу боис, Ўзбекистон мусулмонлари идораси ташаббуси билан диёримизнинг энг табаррук жойларида илғор фикрли, фазилатли уламолар, тажрибали имом-хатиблар етакчилигида Қуръони карим хатмлари ва меҳр-мурувват тадбирлари амалга оширилмоқда.\nҚорақалпоғистон Республикаси, вилоятлар ва Тошкент шаҳрида жонлиқлар сўйилиб, гўштлари кам таъминланган оилалар, ёрдамга муҳтож кишиларга тарқатилмоқда ҳамда озиқ-овқат маҳсулотларидан иборат ҳадялар меҳрибонлик уйлари тарбияланувчиларига улашилмоқда.\nБундайи нсонларга меҳр-мурувват кўрсатиб, кўнгилларини кўтариш ҳам энг мақбул амаллардандир.\nУламолар ва имом-хатиблар томонидан Ҳазрати Пайғамбаримиз Муҳаммад соллаллоҳу алайҳи васалламнинг: “Ҳар бир хатми Қуръоннинг якунидаги дуолар мустажобдир”, – деган ҳадиси шарифларига биноан хатми Қуръонлар қилинди.\nШундай саховат тадбирлари бугун ҳар қачонгидан ҳам кўпаяётганининг ҳикмати шуки,Аллоҳ таоло Қуръони каримда: “Аллоҳ йўлида молларини эҳсон қилувчилар (савобининг) мисоли гўё бир донга ўхшайдики, у ҳар бир бошоғида юзтадан дони бўлган еттита бошоқни ундириб чиқаради. Аллоҳ хоҳлаган кишиларга (савобини) янада кўпайтириб беради. Аллоҳ (карами) кенг ва билимдон зотдир” (Бақара сураси 261-оят), – деб марҳамат қилган.Аллоҳ таоло бу мисол билан битта хайрли иш учун битта эмас, то 700 ва ундан ортиқ савоб ато этиши мумкинлигини билдирмоқда.\nБир ҳадиси шарифда: “Саховат – бир дарахт. Унинг илдизлари жаннатда, шохлари дунёга тушиб туради. Кимки унинг шохидан ушласа, илдизлари (жаннат) сари тортади. Бахиллик ҳам бир дарахт, унинг илдизлари дўзахда, шохлари ер юзида бўлади. Унинг шохидан ушлаганларни ўз домига тортади”, – деб марҳамат қилинган.\nЗеро етим-есир, бева-бечора, ногиронлар, мусофирларга мурувват кўрсатиш, сидқидилдан беғараз ёрдам бериш каби фазилатлар қон-қонимизга сингиб кетган. Уламолар айтганидек, ақлнинг қадри одоб билан ошади, бойлик қадри – саховат билан.Сахийлик эзгуликни юксалтирувчи, демакки, дўстларнинг кўпайишига имкон яратувчи хусусият бўлиб, инсон учун саховатдан яхшироқ ва азизроқ ёқимли сифат йўқ.\nҲазрати Пайғамбаримиз соллаллоҳу алайҳи ва салламнинг: “Бева ва мискинга ғамхўрлик қилувчи киши Аллоҳ таоло йўлида саъй-ҳаракат қилувчи ёки кечалари билан тоат-ибодат қилиб, кундузлари рўза тутувчи киши кабидир”, деган ҳадиси шарифлари эса саховатли кишиларга улуғ башоратдир.\nБу ҳаётнинг кўп оғир синовларини ва яхши-ёмон кунларини бошидан кечирган халқимиз ҳаммасини тўғри тушуниб, вазиятга онгли ёндашмоқда. Фаровон ва яхши кунларга интилиб яшамоқда. Зеро Ҳазрати Пайғамбаримиз соллаллоҳу алайҳи васаллам шундай деганлар: “Хурсанд бўлинглар! Сизларга енгиллик келди. Ҳаргиз бир қийинчилик икки енгилликдан устун келмайди” (Имом Ҳоким ривояти).\nАллоҳ таоло мана шундай оз муддатли қийинчилик кунларида сабр қилган, ибодатларда қоим бўлган, муҳтожларга ёрдам берган ва чиройли хулқларини сақлаб қолганларга охират саодатини ваъда қилади: “Парвардигорларининг розилигини истаб, (турли машаққатларга) сабр қилиб, намозларини баркамол адо этган ва Биз ризқ қилиб берган нарсалардан хуфёна ва ошкора эҳсон қилган ҳамда ёмонликка яхшилик қайтарадиган зотлар, айнан ўшалар учун дунё оқибати (жаннат) бордир” (Раъд сураси 22-оят).\nАллоҳ таоло халқимизни, жонажон Ватанимизни офату кулфатлардан, балою қазолардан Ўзи сақлаб, юртимизни тинч, ҳаётимизни фаровон ва ризқу рўзимизни баракали қилсин.\n«Дин душманлари фитнасига замин яратмайлик» – Ўзбекистон мусулмонлари идораси ижтимоий тармоқлардаги баҳслар бўйича муносабат билдирди


ОАВ Пальмирада Россия ҳарбий базаси яратилаётганидан хабар топди\n23:12 / 08.05.2016\nРоссия Суриядаги Пальмира шаҳрининг бир қисмини ҳарбий базага айлантирди, бу база террорчиларга қарши операцияларни тайёрлаш пункти ҳисобланади. Бу ҳақда Al Masdar News араб портали хабар бермоқда.\nАраб порталидаги материалда айтилишича, Agence France Presse журналисти базанинг ўралган ҳудуди тасвирланган ёзувни чоп этган. Ёзувда базада "Панцирь-С1" ўзиюрар зенит ракета-тўп мажмуаси жойлаштирилганини кўриш мумкин.\nПорталнинг таъкидлашича, таҳлилчиларнинг фикрича, Сурия чўлида янги базанинг яратилиши Россиянинг жанговар операциялар ҳудудини ИШИД ўз пойтахти деб биладиган Раққа ва Даур-аз-Зоргача кенгайтириш истагини кўрсатади.\nТаъкидланишича, Пальмирадаги ҳарбий аэродромда ҳозирча Россия ҳарбий авиацияси самолётлари пайқалмаган. Бироқ яқин орада шаҳар устида бундай самолётлар пайдо бўлиши кутилмоқда.\nРоссия ўтган йил сентябридан Сурия армиясига террорчилик гуруҳлари билан курашда кўмак кўрсатиб келмоқда. 2016 йил мартида жангарилар томонидан босиб олинган Пальмира озод этилди. Суриялик ҳарбийлар миллий ва Россия авиацияси кўмагида шаҳар устидан назоратни қайтиб олишган.\nРоссия март ойи ўрталаридан Суриядаги ҳарбий контингентининг асосий қисмини олиб чиқишни бошлади. Ҳозирда Сурияда қолган россиялик ҳарбийлар Хмаймимдаги аэродром ва Тартусдаги моддий-техник таъминот пунктидан фойдаланишда давом этишмоқда.\nРоссия Пальмира ҳарбий база


Карантин “қоғозда бору амалда йўқ”лар рўйхатига кириб қолмаслиги лозим | "Адолат" СДП\nМамлакатимиз аҳолиси орасида коронавирус инфекциясининг тарқалишининг олдини олиш учун республикамиздан бошқа ҳудудларда бўлиб келган барча фуқаролар 14 кунлик карантин назоратига олинмоқда. Шу кеча-кундузда коронавирус инфекцияси тарқалган мамлакатлардаги юртдошларимиз ҳам махсус чартер рейслар билан Ўзбекистонга олиб келиниб, икки ҳафталик карантинга жойлаштирилмоқда.\nБарчамизга маълумки, чартер рейслар орқали олиб келинаётган юртошларимиз бўлган давлатлар орасида ҳамма ҳудудига коронавирус инфекцияси тарқамаган мамлакатлар ҳам бор. Аммо фуқароларимиз соғлиғини ўйлаб, коронавирус инфекцияси аниқланган давлатлардаги карантинга олинмаган ҳудудлардан олиб келинган юртошларимиз ҳам 14 кунлик карантинга олинди.\nАммо карантинга олинган Тошкент шаҳридан вилоятга чиқиб кетаётган юрдошларимиз ўз туман-шаҳарларида эркин ҳаракатланмоқда. Бундай хатти-ҳаракатлар якунда салбий ҳолатларга сабаб бўлиши мумкин.\nДавлат Бош санитария врачи Баҳром Алматов томонидан 20 ёшли талаба қиз хорижда бўлган фуқароларнинг ўзи билан ёки хориждан келган фуқаролар мулоқотда бўлганлар билан мулоқотга киришмаса-да ушбу касалликка чалинганлигини айтиб ўтди.\nҲукуматимиз томонидан хавфнинг таъсир кучи тўғри баҳоланиб, барча тегишли чоралар кўрилмоқда. Бугун касаллик инфекцияси кенг тарқалган мамлакатлардаги таҳлиллар шуни кўрсатмоқдаки, ҳозирги шароитда касалликни бартараф этишнинг бирдан-бир йўли кучли карантин назоратига амал қилиш ва гигиеник қоидаларни доимий қўллаш.\nКоронавирус инфекцияси аниқланиб карантин эълон қилинган мамлакатлардаги ҳолат қандай?\nКарантинга олинган шаҳарлар кўчаларида транспорт ҳаракати тўлиқ тўхтатилган;\nаҳоли фақатгина озиқ-овқат маҳсулотларини харид қилиш учунгина уйдан чиқмоқда;\nуйдан чиқканларнинг ҳар бири савдо дўконларига киришдан аввал тана ҳарорати ўлчанмоқда, қўлларини ювишлари учун антисептик воситалар ташкил эитилган;\nшаҳар кўчалари, транспорт воситалари қайта-қайта дизинфекция қилинмоқда;\nкарантин қоидаларини бузганлар қаттиқ жазоланмоқда;\nишчилар учун масофадан туриб ишлаш шароити яратиб берилган.\nХуллас, карантин вақтида қандай чоралар кўриш лозим бўлса, барчасига риоя қилинмоқда.\nҲукумат комиссияси қарори билан Тошкент шаҳри карантинга олиниб, шаҳарга кириш ва чиқиш 24 март куни соат 00:01 дан тўхтатилган бўлишига қарамасдан ҳамон Тошкент вилоятидан қатнаб ишловчилар пойтахтга ошиқишда давом этмоқда. 24 март куни соат 00:01 гача Тошкент шаҳридан чиқиб кетмаган фуқароларнинг шаҳарни тарк этиши бутунлай тўхтагани йўқ.\nТелевидение ва ижтимоий тармоқлар орқали болаларнинг уйда ўтирган ҳолатда дарсларини давом эттиришларига шароит яратилган бўлишига қарамай, кўп қаватли уйлар олдидаги майдончаларда болалар гавжум – уларнинг аксарият қисми гигиеник қоидаларга амал қилаётгани йўқ.\nПойтахтимиздаги озиқ-овқат маҳсулотлари сотишдан бошқа фаолият турлари билан шуғилланадиган савдо мажмуалари фаолияти ҳам давом эттирилмоқда.\nГарчи комиссия қарорида белгиланган бўлса-да, савдо дўконлари кириш қисмида тана ҳароратини ўлчаш воситалари ва дизинфекция тартиби ўрнатилмаган.\nОдатий тўй ва йиғинлар давом эттирилмоқда.\nКўчаларда кунлик дизинфекция қилинмаган жисмоний шахсларга тегишли бўлган автомабиллар аҳолига йўналишсиз такси хизматини кўрсатмоқда.\nАйрим халқ вакиллари ва масъул ташкилот ходимларининг ўзлари нарх-навони ўрганиш, расмга тушиш орқали ижтимоий тармоқларга жойлаш учун бозорларда жамоавий шаклда иш олиб боришмоқда.\nАслида-чи? Фуқароларимиз аслида қандай йўл тутишлари керак эди?\nЮрдошларимиз карантин қоидаларига амал қилишлари ва ўзгаларни ҳам бу қоидани бузишига йўл қўймасликлари даркор эди. Ҳозир халқимиз бошига тушган бундай синовни енгиб ўтиш учун барчамиз бир жон, бир тан бўлиб ҳаракат қилишимиз лозимлигини вазиятнинг ўзи тақозо этамоқда.\nПойтахтдаги бир гуруҳ фуқаролар доимий яшаш жойи қайд этилган манзилларга чиқиб кетиш учун Отчопар бозори теварагида тўпланиб қолди? Бугун Тошкент шаҳридаги хавфдан қочаётганлар ўзлари билан оила аъзолари сари қандай хатарни элтишлари мумкинлигини тасаввур қилишармикан? Балки, бу инсонларнинг иммунитети юқоридир. Таҳлиллар шуни кўрсатаяптики, иммунитети юқори бўлган айрим инсонлар коронавирус инфекциясига чалинган тақдирда ҳам гриппнинг турли кўринишларида буни ўтказиб юбормоқда. Бундай ҳолатлар, албатта, нисбатан қувонарли. Аммо инфекция ташувчи бир нафар инсон уни бир ой муддатда 406 нафар одамга юқтириши ҳам таҳлилар натижасида аниқланди.\nХулоса қилиб айтганда, карантинга олинган Тошкент шаҳридан вилоятларга сўнгги кунларда чиқиб кетган фуқароларни ҳам жиддий назоратга олиш даркор. Карантин чораларини янада кучайтириш лозим. Бу борада фуқароларимиздан янада масъулиятли бўлиш талаб этилади. Назоратни ҳарбийлар зиммасига тўлиқ юклатиб, ўрнатилган қоидаларга – карантин маданиятига қатъий амал қилиш орқалигина коронавирусдан холи бўлишимиз тобора аён бўлаётир.\nАрнасой туман Кенгаши депутати


Энергетика вазирлигининг “ўйинлари” - Anhor\nAnhor Все посты Энергетика вазирлигининг “ўйинлари”\nЭнергетика вазирлигининг “ўйинлари”\nЎзимизнинг ноёб маҳаллий илмий ишланмаларга нисбатан айрим амалдорларнинг муносабатини масъулиятсизларча деб айтишдан иложимиз йўқ. Буни саноат корхоналарига электр энергиясини узлуксиз узатишни таъминлайдиган ва электр энергияси ҳамда миллиардлаб сўмларни тежайдиган тизимни жорий этишни таклиф қилган ўзбек олимларининг ишланмаси билан боғлиқ вазият яққол намойиш этмоқда.\n2019 йил 2 июнь куни Anhor.uz сайтида «Миллиардлаб маблағларни тежайдиган ишланма нега жорий этилмаяпти» сарлавҳаси остида мақола чоп этилганди. Унда Энергетика вазирлиги маҳаллий ASU-Engineering мутахассислари томонидан ишлаб чиқилган анча арзонга тушадиган, самарадорлиги ва ишончлилиги бўйича чет эл ишланмаларидан нафақат қолишмайдиган, балки улардан ҳам яхшироқ ишланмани жорий этмаётгани ҳақида сўз борганди.\nМақоладан кейин Энергетика вазирлиги оператив тарзда мутахассисларни таклиф қилди ва унча катта бўлмаган мажлисни ўтказди, аммо иш яна бюрократик мувофиқлаштириш ишлари доирасига тушиб қолди, сўнгра эса яна жимгина лоқайдликка маҳкум этилди. Ҳатто ушбу маҳаллий ишланмалар Президент ва ҳукумат қарорларига тушганидан кейин ҳам… Аммо келинг, ҳаммасини бир бошдан кўриб чиқайлик…\nРеспублика электр тармоқлари (РЭТ) акциядорлик жамияти бошқаруви раисининг ўринбосари Феруз Қурбонов мутахассисларнинг таклифлари ва далилларини тинглаб, иккита топшириқ беради. Биринчидан, йирик саноат корхоналари ва РЭТ кичик станциялари учун электр энергиясини назорат қилиш ва ҳисобга олиш автомат тизими (ЭНҲАТ) бўйича таклифларни тайёрлаш. Иккинчидан, Жиззах шаҳар Ҳудудий электр тармоқлари корхонаси (ҲЭТК)га Оператив диспетчерлик бошқаруви автомат тизими (ОДБАТ)ни жорий этиш бўйича техник-иқтисодий асосни тайёрлашни таклиф қилди. Тушунтириб ўтамиз: агар трансформатор киоски тўсатдан куйиб қолса, ОДБАТ тизими электр энергиясини узатишнинг айланма йўлларини автомат яратиш имконини беради. Бир-икки сониядан кейин корхонада яна электр пайдо бўлади.\nРЭТ таклифни олгандан кейин уларни кўриб чиқиш учун учта ташкилотга юборди: Магистрал электр тармоқлари (МЭТ) АЖ, Ўзбекистон Вазирлар Маҳкамаси ҳузуридаги ЎзИнжиниринг институти ва “Энерготармоқлойиҳа” институти. Учала ташкилот ҳам ASU-Engineering таклифлари бўйича ижобий хулоса берди.\n2019 йил 1 июлда МЭТ таклифларни жорий этишни тавсия қилган ҳолда РЭТга хат юборади. Ўз навбатида, Республика электр тармоқлари ЭНҲАТни жорий этиш ва мувофиқлаштириш масаласи бўйича дирекция раҳбари Ботир Алимовга сўров юборади. Қизиғи шундаки, ЭНҲАТ фақат электр энергиясининг сарфини ҳисоблайдиган ва назорат қиладиган тизим, ОДБАТ эса ундан кўра мураккаброқ ва кўп функцияли тизим. Шу боис келгусида ЭНҲАТ тизими ОДБАТга интеграцияланиши керак.\nКейин, кутилмаганда, ASU-Engineering муаллифларига кўламни ошириш ва Тошкент электр тармоқлари корхонаси (ТошшаҳарЭТК) учун ОДБАТ ишлаб чиқишни таклиф қилишади. Мана сизга, назаримда, Энергетика вазирлиги раҳбариятининг ўз соҳасини бошқаришга бўлган юзаки муносабатини намойиш этувчи кутилмаган совға: ASU-Engineering 2016 йили бўлиб ўтган инновациялар ярмаркасида ТошшаҳарЭТК учун ОДБАТ дастурий-техник мажмуини яратиш бўйича шартнома тузилганини РЭТга маълум қилади. Ушбу шартнома Инновациялар вазирлигининг Илғор технологиялар маркази кўмагида тўлиқ бажарилиб, 2017 йилдаёқ саноатда жорий этиш учун тайёр бўлган тажриба-саноат намунаси ҳам ишлаб чиқилади.\nБундан ташқари, ушбу ишланма ҳақида Ўзбекистон Президенти аппаратида билишади ва уни қўллаб-қувватлашмоқда. Хусусан, Ўзбекистон Президентининг 2018 йил 14 июлдаги 3855-сонли Қарорида ўзининг чет элдаги аналогларидан анча арзон ва самарали бўлган ASU-Engineering’нинг патентланган ишланмаларини жорий этиш кўзда тутилган.\nАммо, ҳозирги Ўзбекистонда бунисига энди ҳайрон қолмасаям бўлади, – Республика электр тармоқлари АЖ раисидан жавоб ҳамон олинганича йўқ.\nГап-сўзларга қараганда, бу ишланмаларни маҳаллий муаллифлар эмас, балки чет эл компаниялари, яъни аллақандай Хитой компанияси ёки Хитой-Ўзбекистон ҚК жорий этармиш.\nБунга ишонмасликни ва бу шунчаки миш-мишлар бўлиб чиқишини жуда истардик. Бироқ ASU-Engineering томонидан бир неча марта юборилган сўровларга жавобан сукунат асосли равишда хавотирни уйғотмоқда. Наҳотки, яна хориж технологиясини уч баравар қимматга сотиб олсак, ёки маҳаллий муаллифларни бир чеккага суриб қўйиб, ишланмани бегона қўлларга топширишадими.\nПрезидент ва ҳукумат, шубҳасиз, маҳаллий муаллифларни қўллаб-қувватламоқда, бироқ юқорида баён этилганлардан шу нарса маълумки, баъзи бир раҳбарлар буни тушунмаяпти ёки ўзбек фани ривожланиши ва унинг натижаларини ишлаб чиқаришга жорий этиш борасида бошқача назарга эга.\nЎзимизнинг ноёб маҳаллий илмий ишланмаларга нисбатан бундай муносабатни масъулиятсизларча деб айтишдан бошқа иложимиз йўқ.


Сариосиёда сел одамлар, моллар ва «Нексия»ни...\n10.05.2022 21:47 0 2533\nБугун, 10 май куни соат 16:00 лар атрофида Сурхондарё вилоятининг Сариосиё тумани тоғли ҳудуди «Боғистон» МФЙ «Зохона» қишлоғида қисқа муддатли кучли ёмғир ёғиши оқибатида сел келди.\nҲодиса оқибатида чорва молларни боқиб юрган (Узун тумани «Хурсан» маҳалласида яшовчи) фуқаро ва унинг чорва молларини, шунингдек ушбу ҳудудда «Нексия» автомашинасида бўлган (Узун тумани «Истиқлол» маҳалласида яшовчи) икки нафар фуқарони сел оқизиб кетган.\nЮз берган табиий офатдан чорва молларини боқиб юрган фуқаро қутулиб қолган.\nВоқеа жойига вилоят ҳокими бошчилигида Фавқулодда вазиятлар бошқармаси раҳбарияти, қутқарувчилар, миллий гвардия, ички ишлар, прокуратура ва тегишли хизматлар жалб этилган. Шунингдек, 70 нафар маҳаллий аҳоли билан биргаликда қидирув-қутқарув ва сел оқими оқибатларини бартараф этиш ишлари олиб борилмоқда, дейилади хабарда.\nТуманнинг Ҳуфар ва бошқа тоғли қишлоқларида бугун юз берган сел ҳодисаси маҳаллий аҳоли томонидан тасвирга олинди (видео).\nҲодиса 19/05, 22:08\nБойсунга кучли сел келди (фото)\nҲодиса 19/05, 20:59\nҲодиса 17/05, 12:26\n«Ўзгидромет» тўққизта вилоят аҳолисини огоҳлантирди


07 июн 2020, Тошкент вақти: 15:26\nШу кунларда Ўзбекистон Қишлоқ ва сув хўжалиги вазири Шуҳрат Тешаев республика бўйлаб сафар қилиб¸ экин мавсумининг боришини кузатмоқда. Вазирнинг 25 апрель куни Самарқандга келиши олдидан вилоят ҳокими ҳукуматнинг янги сиëсатига қанчалик тез мослашганини намойиш қилишга астойдил киришган. Озодликка боғланган фермерларга кўра¸ Самарқанд ҳокими бу йил бозорбоп деб кўрилмаëтган экинларни буздириб¸ хусусан¸ вазир ўтадиган йўллар ëқасига янги талабга мувофиқ помидор эктирмоқда.\nКеча йўл бўйидаги экин ерлари текислаб ташланди. Вилоят ҳокими Зоир Мирзаевнинг шахсан ўзи кеча келиб одамларга “Нега помидор¸ қовоқ ва полиз экинлари экмаяпсизлар?” деб дўқ қилиб кетган.”\nОзодликка пастдарғомлик деҳқонлардан келган бу шикоят айни Самарқанд вилоятининг Самарқанд туманида яшовчи бошқа бир фермердан келган хабарнинг мантиқий давомидир.\n“Ғалла режасини 120 фоизга бажарасан¸ айни пайтда¸ ғаллазор четига ошқовоқ ва нўхат экасан¸ боғларнинг орасида картошка¸ помидор ва сабзи экасан¸ фалон тонна қўшимча сабзавот берасан деб¸ бўйнимизга қўйишаяпти. Бунақаси олдин бўлмаган. Уларга эътироз билдириб бўлмаса¸ дарров давлат сиëсати шунақа¸ қаршимисан¸ деб таҳдидга ўтади”¸ деди Озодлик билан микрофонсиз суҳбатда самарқандлик бошқа бир фермер.\n25 апрель куни Ўзбекистон Қишлоқ ва сув хўжалиги вазирлиги расмийси вазир Шуҳрат Тешаевнинг шу кунларда республика бўйлаб саëҳатда экани¸ хусусан¸ 24 апрель куни Навоий вилоятида бўлиб¸ 25 апрелда ўз сафарини Самарқандда давом эттиришини тасдиқлади.\nСамарқанд вилоят ҳокимлиги расмийси ҳам душанба куни вазирнинг келиши кутилаëтгани ва экин ишлари жадал бораëтганини билдирди:\n- Ҳозир ўзим ҳам даладаман. Ишлар қаттиқ кетаяпти¸ мана тракторлар ишлаб ëтибди. Қаерга мумкин бўлса¸ шу ерга полиз экаяпмиз. Боғлар орасини ҳайдатиб¸ помидор¸ булғор қалампири ва карам эктираяпмиз. Ғаллазорлар четига ошкади (ошқовоқ) эктираяпмиз. Ҳосили паст бўлган эски боғларни буздириб¸ очиқ майдонга айлантираяпмиз. Бизда макка экилмайди¸ шунинг учун макказорларни бузиб¸ ўрнига полиз эктираяпмиз. Вазир ҳали келмади¸ кечроқ келиб қолар. Фақат мева-сабзавот эмас¸ пахтаниям¸ ғалланиям¸ чорвачиликниям назорат қилиб кетади¸ деди Самарқанд вилояти ҳокимлигининг ўзини таништирмаган расмийси.\nОзодлик суҳбатлашган ўзбекистонлик айрим фермерлар¸ Ўзбекистон ҳукуматининг Россияга мева-сабзавот сотишни қарийб уч бараварга кўпайтириш режаси ортидан қишлоқ хўжалиги структурасида қилаëтган ўзгаришларини “кабинетдан чиқмаганлар плани” деб баҳолашмоқда.\nСув муаммоси кучайиб бораëтган бир шароитда¸ боғлар орасида полиз ва сабзавот экиб¸ ундан ҳосил олиш¸ деҳқон-фермерлар таъкидича¸ сув тақчил ҳудудларда имконсиз иш.\nОзодлик билан суҳбатда Самарқанд вилоятининг қишлоқ хўжалиги учун масъулларидан бири¸ бундай эътирозни рад этишга уринди:\n- Боғлар орасига помидор ва бошқа полиз экинлари экиб бўлмайди деб айтганлар бекорларни айтипти. Мана¸ келиб кўринг¸ экаяпмиз¸ ўсиб ëтипти. Ҳосил ҳам беради. Ғаллазор четида кади етишириш ҳам бўладиган иш¸ деди Озодлик билан суҳбатда Самарқанд вилояти қишлоқ хўжалиги соҳаси мутахассиси.


Абдулазиз Йўлдошев2021-06-01T13:30:19+05:001 Iyun, 2021|“Йилнинг энг фаол журналисти – 2021”, Матбуот|\nАВВАЛО, УЗИМИЗ МАСЪУЛМИЗ\nЎзбекистон Республикасига коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича Республика махсус комиссияси қарорига кўра, мамлакатимизда 10 июлдан карантин чекловлари кўчайтирилди. Бунинг сабаблари куни кеча бўлиб ўтган видеоселектор йиғилишида алоҳида тушунтириб ўтилди.\nШу ўринда айтиш керакки, бугунги пандемия даврида касаллик юқтиришдан сақланишимиз учун давлатимиз томонидан барча керакли чора-тадбирлар кўриляпти. Аммо ўзимизнинг саломатлигимизга, аввало, ўзимиз масъулмиз. Лекин бу борада ҳозирги аҳволимиз қандай эканини билиш учун айни пайтда ортиқча изоҳларга ҳожат йўқ. Кундан-кунга вирусни юқтириб олаётганлар сони ошиб бораётгани кучайтирилган тақиқларга қарамай, ўз билганимиздан қолмаётганимизни, ўзимизнинг ҳам, ўзгаларнинг ҳам саломатлигига бепарволигимизни кўрсатмоқда.\nНиқоб тақинг, ижтимоий масофани сақланг, шахсий гигиенага амал қилинг, деб қачондан буён бонг урилади. Бироқ уларга амал қилиш ҳали ҳам ўлда-жўлда. Масалан, кўча-кўйда бир эътибор беринг. Айримларнинг ниқобни иягига тушириб олганини кўрасиз. Айтинг, бундай сохтакорликнинг нима кераги бор?! Тиббий ниқоб тақишдан мақсад касалликдан ҳимояланиш эмасми?! Бу аслида ҳар кимнинг ўзи учун керак эмасми?\nКарантин чоралари юмшатилган пайтда одамларнинг турли юмуш билан кўчага чиқишлари кўпайди, у ёки бу бинолар, одам кўп борадиган ҳудудлар гавжумлашди. Аммо назоратчи қўйилиб, бақириб-чақирмагунга қадар ҳеч ким ижтимоий масофа ҳақида ўйлаб ҳам кўрмади. Гўёки бизнинг саломатлигимиз ўша назоратчига керакдек.\nСамарқанд вилоятига коронавируснинг кириб келиши ва тарқалишининг олдини олиш бўйича тадбирларни мувофиқлаштириш ҳудудий идоралараро штаби маълумотига қараганда, айни пайтда ҳудудда 2865 нафар фуқаро карантинда сақланмоқда. Жумладан, 2702 киши уй шароитида, 163 нафари даволаш профилактика муассасаларида назоратга олинган.\nЖорий йилнинг 8 июль ҳолатига кўра, вилоят ички ишлар ходимлари томонидан карантин қоидаларига риоя қилмаган фуқароларга нисбатан кун давомида 406 та (мавсум бошидан 56 минг 264 та) маъмурий ҳамда 2 та жиноий баённома расмийлаштирилди.\nМавжуд вазиятдан келиб чиқиб, кунлик дезинфекция ишлари ҳамда санитария тарғибот тадбирлари давом эттирилмоқда.\nМаълумки, тўйларни 30 киши иштирокида ўтказиш белгиланганди. Одамларимиз мана шу имкониятни ҳам суиистеъмол қилди. Баъзилар ўттиз кишилик дастурхон ёзиб, кун давомида бир неча марталаб ўттиз кишини меҳмон қилди. Шу инсофданми? Ахир бу одамлар саломатлигини хавфга қўйишку! Хиёнатку! Натижада нима бўлди? Бир қанча тўйларда касаллик юқтириб олганлар аниқланди.\nШуларни эшитиб ҳам айримлар хулоса чиқармагани ачинарли. Қаранг, 10 июлдан 1 августга қадар карантин чекловлари кучайтирилаётганидан хабар топган баъзилар тўй-маросимларини шошилинч ўтказиб қолишга ошиқди. Мана бу маълумотга эътибор беринг-а: биргина 9 июль кунининг ўзида Самарқанд вилояти бўйича ўртача ҳисобда 10 мингга яқин 30 кишилик тўйлар ўтказилибди. Шунча айтилаётган гаплар ва кўрилаётган чора-тадбирларга қарамай, 20 кун ўтмай қоладигандек, одамларнинг бу каби ҳаракатини қандай изоҳлаш мумкин?!\nХуллас, бугун пандемияга қарши курашга давлат даражасида жиддий эътибор қаратилиб, барча зарур чоралар кўрилаётган бир пайтда биз қачон ўз соғлиғимизга ўзимиз масъул эканлигимизни ҳис қиламиз? Бу саволга виждонан жавоб берадиган пайт аллақачон келган, ахир.


«Манчестер Сити» салкам 60 йиллик ноёб натижани такрорлади\n22:12 / 23.09.2017\nАнглиянинг «Манчестер Сити» клуби ғалабали сериясини давом эттирмоқда. Бу турда Хосеп Гвардиол шогирдлари «Кристал Пэлас» устидан 5:0 ҳисобида ғалаба қозонди.\nНатижада «Манчестер Сити» Англия премьер-лигасида кетма-кет уч учрашувни беш ёки ундан кўпроқ тўп киритган ҳолда ғалаба билан ўтказди. Бундай натижани сўнгги марта «Блэкберн» 1958/59 йилги мавсумда қайд этганди.\nБарча турнирларни ҳисобга оладиган бўлсак, «Манчестер Сити» кетма-кет 6 ғалабани, жами 24:2 ҳисобидаги тўплар нисбати эвазига қўлга киритди. Манкунианлар аввалига «Борнмут» (2:1), кейин «Ливерпуль» (5:0), «Фейеноорд» (4:0), «Уотфорд» (6:0), «Вест Бромвич» (2:1) ва «Кристал Пэлас»дан (5:0) устун келди.


Wanda Group ФИФАнинг коррупцион можародан кейинги биринчи йирик ҳомийсига айланди\n01:13 / 19.03.2016\nХитойнинг энг бой одами Ван Цзяньлинга тегишли, қурилиш соҳасида фаолият юритувчи Wanda Group компанияси ФИФАнинг коррупцион можародан кейинги биринчи йирик ҳомийсига айланди, деб хабар бермоқда Bloomberg агентлиги.\nWanda Group ФИФА билан шартнома тузганини 18 мартда ўз сайтида маълум қилди. Шартномага кўра компания ФИФА номи остида 2030 йилгача ўтувчи спорт мусобақалари, жумладан бу давр ичида ўтадиган 4 та жаҳон чемпионати учун асосий ҳомийлик ҳуқуқларини олади. Wanda Group ФИФАнинг асосий ҳомийси сифатида қайд қилинган биринчи хитой компанияси бўлди.\nАйни вақтда ФИФАнинг асосий ҳомийлари қаторига “Газпром”, Adidas, Coca-Cola, Hyundai ва Visa киради.\nВан Цзяньлинь Forbes журнали талқинига кўра, дунёнинг энг бой одамлари орасида 18-ўринни ва Хитойда 1-ўринни эгаллайди. Унинг давлати 28,7 млрд долларга баҳоланмоқда. Тадбиркор биринчи марта спорт соҳасига сармоя киритаётгани йўқ: 2015 йилда Wanda Group Испаниянинг “Атлетико” футбол клубининг 20 фоиз акциясини ва триатлон бўйича халқаро мусобақалар оператори Ironman — World Triathlon Corporation сотиб олганди. Бундан ташқари, компания спорт маркетинги билан шуғулланувчи Infront Sports & Media AG компаниясини ҳам сотиб олган. Bloomberg’нинг таъкидлашича, Infront компаниясини ФИФАнинг собиқ президенти Йозеф Блаттернинг жияни Филипп Блаттер бошқаради ва бу битим Цзяньлинга Йозеф Блаттер билан яқинлашишга ёрдам берган.


Халқаро янгиликлар, 01 август 2002\n19 сентябр 2019, Тошкент вақти: 20:00\nиюл 31, 2002\nБугун Туркия парламенти шу йилнинг ноябр ойида парламент сайловлари ўтказиш масаласини кўриб чиқмоқда.\nБош вазир Эжевет тарафдорларининг қаршилигига қарамай, кеча парламентда кўпчилик мазкур сайлов ўтказилишини қўллаб-қувватлаган.\nЭжеветнинг билдиришича, шошилинч сайловлар Туркия иқтисодий аҳволига ёмон таъсир қилади ва мамлакатнинг Европа иттифоқи таркибига кириш истиқболини узоқлаштиради.\nТуркия парламентидаги бугунги йиғилиш учун парламентдагилар ёзги дам олиш мавсумини тўхтатишига тўғри келди. Кўпчилик фракциялар вакиллари сиёсий инқирозни бартараф этиш масаласи қанчалик тезлашса, шунча фойдали эканлигини таъкидламоқдалар.\nЧукоткадан Қримга парвоз қилаётган Ту-154 самолёти ҳалокат эҳтимолидан Ханти-Манси автоном округидаги аэропортга қўнишга мажбур бўлди.\nИнтерфакс ахборот агентлигининг тарқатган хабарига қараганда, учқичнинг кутилмаганда қўнишига двигателлар носозлиги сабаб бўлган. Қўниш пайтида заҳирадаги двигателлардан фойдаланишга тўғри келди, дейилади хабарда.\nУчқичда 150 йўловчи ва 10 нафар экипаж аъзолари бўлган. Ҳеч ким жабр кўрмаган. Ҳозирда самолёт техник текширувдан ўтказилмоқда.\nБугун Олтой ўлкасида автомобил ва поезд тўқнашуви юз берди.\nОлтой ўлкаси фавқулодда вазиятлар бошқармасининг билдиришича, “Тойота” русумли автомобил юк поезди яқинлашаётган темир йўл кесишмасига чиқиб кетган. Жароҳатланган ҳайдовчи касалхонага ётқизилди.\nМосква вилоятидаги ўрмонларда давом этаётган ёнғин бир ярим баравар кенгайди.\nҲозирда ёнғин 300 гектар майдонни қамраб олган. Ёнғин кучли кечаётган Шатурский районида вазият бирмунча мураккаблашди. Ёнғинни бартараф этишда махсус вертолётлардан фойдаланилаяпти. Шатурский районига эса ёнғин поездлари жўнатилди. Итар-Тасс ахборотида айтилишича, ёнғинни ўчириш амалиётига Москва ҳарбий округи ҳарбийлари жалб қилиниши мумкин.\nХудди шундай ўрмон ёнғини Сибирда, Чита вилоятида ҳам давом этаяпти. Бу минтақада қарийб минг гектар ўрмон ёнғин ичида қолган. Ёнғинлар натижасида Москва вилояти атрофидаги атмосферада ис гази миқдори 20 фоиз ошди.\nЧеченистоннинг Итум-Қалъа туманида қуролланган чечен гуруҳларига қарши ҳарбий амалиётлар давом этмоқда.\nРоссия ҳарбийларининг тасдиқлашича, чечен гуруҳлари Грузия ҳудудидаги Панкиси дарасида жойлашиб олган.\nКеча тунда бўлиб ўтган отишмалар чоғида 4 нафар чечен жангариси ҳалок бўлган. Сўнгги кунларда чечен жангарилари ва Россия ҳарбийлари ўртасидаги отишмалар чоғида 6 нафар рус ҳарбийси ҳалок бўлган.\nРоссия ҳарбий бўлинмаларидан олинган маълумотларга кўра, дала қўмондони Ҳасан бошчилигида чечен жангариларидан 60 нафари қуршаб олинди.\nРоссия Грузия ҳукуматини Чеченистон жанубидаги вазиятнинг кескинлашувида айбламоқда. Россия ташқи ишлар вазирлиги билдирувида Грузиядан чечен жангариларини йўқ қилиш талаб қилинади. Ўз ўрнида Тбилиси Москва айбловларини инкор этмоқда.\nУругвай ҳукуматига молиявий инқироз таҳдид солмоқда.\nКеча мамлакат банкларида маълум муддатга иш тўхтатилди. Сўнгги ҳафта мобайнида Уругвайнинг асосий банкларидан юз миллионлаб доллар пул олинди. Аҳоли ўртасида саросима бошланган.\nАҚШ маъмурияти Халқаро Валюта фондини Уругвайга молиявий ёрдам кўрсатишга ундашини билдирди. Ҳозир Вашингтонда Уругвай делегацияси Халқаро валюта фонди мутахассислари билан мамлакатга 3 миллиард доллар кредит ажратиш масаласини муҳокама қилаяпти.\nБМТ Хавфсизлик кенгаши Ливанда тинчликни сақлаш миссияси муддатини 6 ойга узайтирди.\nҚабул қилинган резолюцияда кўрсатилишича, Ливан-Исроил чегараларидаги тартибсизликлар Ҳизбуллоҳ жангарилари томонидан содир этилмоқда.\nМаълумки, БМТнинг тинчликни сақловчи кучлари Ливан жанубида 24 йилдан буён фаолият кўрсатади. Унда 3 500 атрофида ҳарбий иштирок этмоқда.\nАҚШ собиқ конгрессмени Жеймс Трафикант кеча 6 йиллик қамоқ жазосига ҳукм қилинди.\nСуд Жеймс Трафикантни коррупция, таъмагирлик ва солиқдан бош тортганликда айблади. Суд Огайо штатида бўлиб ўтди.\nТрафикант бир ҳафта илгари АҚШ конгрессида вакиллар палатасидаги вазифасидан озод этилган. Трафикант Демократлар партияси томонидан Конгрессга бир неча марта сайланган.\nБугун Исроилда амалга оширилган террор ҳаракати оқибатида 7 киши ўлди, 80 дан ортиқ одам жароҳат олди.\nҚуддус университетидаги кафега ўрнатилган портловчи мослама тушлик пайтида портлаб кетган. Бу портлаш сўнгги 2 кун ичида Қуддусдаги иккинчи террор ҳаракатидир. Кеча худкуш террорчилардан бири амалга оширган портлаш натижасида 4 киши жароҳатланган.\nБугун содир этилган террор ҳужумини Фаластиндаги “Хамас” эсктремистик гуруҳи зиммасига олди. Фаластин қуролли гуруҳлари вакиллари ўтган ҳафтада “Хамас” лидерларидан бири шайх Салоҳ Шеҳоданинг ўлими учун қасд олинишини билдирган.\nИсроилнинг “Шин Бет” хавфсизлик хизмати бошлиғи Ави Дихтернинг айтишича, 2000 йилнинг сентябр ойидан буён худкуш террорчилар 90 марта бомба портлатган.\nЖанубий Корея парламенти профессор Чан Сан номзодини бош вазирлик лавозимига тасдиқламади.\nЧан Сан номзоди мамлакат президенти томонидан тавсия этилган. Маълум бўлишича, Жанубий Корея тарихида ҳукумат бошлиғи лавозимига аёл кишининг номзоди биринчи марта кўрсатилган.\nИкки кунлик парламент муҳокамаларида кўпчилик 63 ёшли Чан Санга қарши овоз берган.\nЧан Сан ноқонуний кўчмас мулк савдоси билан шуғулланганликда айбланмоқда.\nХитой ҳукумати АҚШ билан мамлакатдаги инсон ҳуқуқлари вазияти бўйича сўзлашувлар бошлайди.\nБу хусусда Хитой халқ республикаси ташқи ишлар вазири Тан Цзясюань АҚШ давлат котиби Колин Пауэлл билан учрашгандан сўнг айтди.\nАҚШ Хитой ҳукумати инсон ҳуқуқларини поймол этаётганлигини бир неча марта танқид қилган. Пекиннинг билдиришича, мамлакатда инсон ҳуқуқлари вазияти яхшиланмоқда. Инсон ҳуқуқлари ташкилотларигина бу борада илгари силжиш кузатилмаяпти деган фикр билдирмоқда, дейди Хитой ташқи ишлар вазири.\nиюл 30, 2002\nБугун Қуддус шаҳрида худкуш террорчи бомба ҳужумини уюштирди.\nНатижада террорчининг ўзи ўлди ва бир нечта киши яраланди. Қуддус шаҳри полицияси бошлиғи Миккей Леви, тушлик пайтида уюштирилган ушбу бомба ҳужумида тўрт киши яраланганини билдирди.\nБугун эрталаб Ғарбий соҳилда икки нафар кўчириб келтирилган яҳудий Жаммиан қишлоғига ёқилғи олиш учун кирган пайтида фаластинликлар томонидан отиб ўлдирилди. Фаластин лидери Яссир Арафатнинг Фатаҳ ҳаракатидаги қуролли “Ал-Ақса мазлумлари” гуруҳи ушбу воқеа масъулиятини ўз зиммасига олди.\nШунингдек, бугун бир фаластинлик яхудийлар яшайдиган Итамар аҳоли пунктига кириб бир кишини пичоқлаганидан кейин Исроил аскарлари томонидан отиб ўлдирилди.\nЎзбекистон президенти Ислом Каримов Японияга уч кунлик сафарини давом эттириб бугун Токиода Япониянинг сиёсий ва бизнес лидерлари билан учрашди.\nКеча Каримов Бош вазир Юнихиро Коизуми билан учрашди. Япония Ташқи ишлар вазирлиги, икки лидер бизнес алоқалар, шунингдек, сиёсий ва маданий алоқаларни кенгайтиришга қаратилган хужжатни имзолаганларини билдирди. Ташқи ишлар вазирлигининг яна маълум қилишича, Коизуми ва Каримов “Ипак йўли энергия миссияси” деб номланган энергия лойиҳаси борасида ҳам ҳамкорлик қилишга келишганлар. Ислом Каримов эртага Япониядан Ўзбекистонга жўнаб кетади.\nБугун Франция президенти Жак Ширак ва Германия канцлери Герхард Шрёдер Германиянинг Шверин шаҳрида учрашдилар.\nМузокаралар чоғида келгусида Европа Иттифоқи фермерларига ёрдам кўрсатиш масаласи кўрилиши тахмин қилинди. Учрашувда Франция Бош вазири Жан-Пиер Раффарин, шунингдек, ҳар икки мамлакатнинг ташқи ишлар ва мудофаа вазирлари иштирок этдилар.\nАфғонистон ички ишлар вазирлиги машинасига портловчи моддалар ортилган икки шахс Кобул шаҳрида қўлга олинганини маълум қилди.\nУлар бомба ҳужуми уюштиришни режалаганларини тан олганлар. Ички ишлар вазирлигининг жамоа хавфсизлиги бўлими бошлиғи генерал Дин Муҳаммад Журат машинага юзлаб килограмм портловчи моддалар ортилганини айтди.\nЁзги таътилдан чақириб олинган Туркия парламенти аъзолари бугун иккинчи кун муддатидан аввал сайловлар ўтказиш масаласини муҳокама қилмоқдалар.\nБош вазир Булент Эжевет қарши бўлишига қарамасдан қонун чиқарувчилар ноябр ойида сайловлар ўтказиш ҳақидаги таклифни муфассал муҳокама қиляптилар. Эжевет муддатидан аввалги сайловлар иқтисодий ислоҳот дастурининг бажарилиши ҳамда Туркиянинг Европа Иттифоқига кириш йўлидаги уринишларига путур етказиши ҳақида огоҳлантирди.\nБугун жануби-шарқий Осиё минтақасида жойлашган давлатлар қўшма баёнот эълон қилдилар.\nБаёнотда терроризмга қарши курашишда ўзаро ҳамкорлик лозимлиги тан олинган. АСЕАН гуруҳини ташкил этган 10та давлатнинг ташқи ишлар ваирлари ушбу қўшма баёнотни Брунейда бўлиб ўтган икки кунлик саммит ниҳоясида эълон қилдилар. Бу баёнот пайшанба куни АҚШ Давлат котиби Колин Пауэл билан алоҳида шартнома имзоланишидан олдин эълон қилинди.\nБугун Европа Иттифоқининг Ташқи сиёсати раҳбари Хавиер Солана Эронга қилган сафарини якунлади.\nСолана Европа Иттифоқи ва Эрон ўртасидаги ҳамкорлик Яқин шарқдаги вазият барқарорлигига ҳисса қўшишини таъкидлади.\nХавиер Солана АҚШ ва Европа Иттифоқи Эрон масаласида икки хил кўз қарашга эга, аммо Вашингтон расмийлари Иттифоқнинг Теҳрон билан олиб бораётган диалогларини, Эрон раҳбарияти билан ҳамкорлик қилиш режаси, шунингдек, Европа Иттифоқининг Эрондаги ислоҳотчиларни қўллаб қувватлаш ниятини қабул қилишини айтди.\nСолана Эронга сафарини тугатганидан кейин, жануби-шарқий Осиё минтақасида жойлашган давлатлар, яъни АСЕАН гуруҳига аъзо давлатлар ташқи ишлар вазирлари билан учрашиш мақсадида Брунейга учиб кетди.\nБугун БМТ шу ой бошида АҚШ кучлари Афғонистондаги тўй маросимини бомбардимон қилгани воқеаси юзасидан олиб борилаётган текшириш ҳисоботини Афғонистон ҳукуматига берди.\nБМТ матбуот вакили Дэвид Сингҳ БМТ ушбу ҳисоботни матбуотга тарқатмаслигини, агар Афғонистон ҳукумати ҳоҳласа уни матбуотда эълон қилиши мумкинлигини айтди.\n1 июл куни АҚШ учқичлари Урузгон вилоятида ўтаётган никоҳ кечасини бомбардимон қилгани оқибатида 48 киши ўлган ва 100дан ортиқ тинч аҳоли яраланган. БМТнинг махсус гуруҳи Афғонистонга бориб воқеани жойида ўрганди.\nАҚШ Давлат котиби Колин Пауэлл бугун Малайзия ҳукумати вакиллари билан терроризмга қарши ҳамкорликни кенгайтириш борасида сўзлашувлар олиб борди.\nМаълумки Малайзия аксил-террор кампанияси давомида АҚШ билан иттифоқчи. Малайзия Ташқи ишлар вазири Сайид Ҳамид музокаралар чоғида икки давлат ўртасидаги ҳамкорликни кучайтириш масаласи муҳокама этилганини маълум қилди.\nКеча Таиландда бўлган Пауэлл жануби-шарқий Осиё давлатларига олти кунлик сафарини давом эттириб Брунейга жўнаб кетиши олдидан бугун кечки пайт Сингапурда тўхташни режалаштирган.\nиюл 29, 2002\nИсроил мудофаа вазири Биньямин Бен-Элиэзер шу ҳафта фаластин муҳторияти вакиллари билан ҳавфсизликка доир масалаларни муҳокама қилишни режалаштирмоқда.\nБугун Қуддусда қилган чиқишида вазир бундай учрашув минтақадаги вазиятни барқарорлаштиришнинг биринчи босқичини бошлаб бериши мумкинлигини таъкидлади.\nФалaстин муҳторияти раҳбарлари ҳозирча Бен-Элиэзернинг баëнотига ҳеч қандай муносабат билдирмаганлар.\nКеча Исроил бош вазири Ариэль Шарон Фаластин муҳториятига бундан икки йил олдин Исроил томонидан банк ҳисобларида музлатиб қўйилган 15 миллион доллар қайтариб берилишини эълон қилди. Шарон шунингдек комендантлик соати муддатлари ва фаластин ҳудудларидаги йўлларда қўйилган блок-постлар сонини қисқартириш ҳақда кўрсатма берди.\nИсроилда ишлаган ўн икки минг фалстинликка иш жойларига қайтишга руҳсат берилган.\nАфғонистоннинг жануби-шарқидаги Хост шаҳри яқинида аксил-террор коалицияси қисмлари қурол-аслаҳаларнинг йирик омборини топишга муваффақ бўлишди.\nШанба куни бу ерда қуролланган толиблар ва “Ал-Қоида”жангарилари билан тўқнашув юз берган.\nБу ҳақда бугун АҚШ қуролли кучлари қўмондонлиги вакили Рожер Кинг маълум қилди.\nУнинг сўзларига кўра, шанба куни элликка яқин америкалик ва афғонистонлик ҳарбий ҳизматчи разведка амалиëтларини бажариш чоғида пистирмага йўлиққан. Жангда икки афғон ҳарбийси ҳалок бўлди. Америкалик беш ҳарбий ҳизматчи жароҳатланган. Ҳужумчилардан беш киши ўлдирилди.\nКўп ўтмай Америка авиацияси тўқнашув содир бўлган жойга зарбалар берди.\nЯкшанба куни Пулково ҳаво компаниясига қарашли Ил-86 самолети қулаган жойда ҳалок бўлган барча 14 одамнинг жасади топилди.\nҲалокатда омон қолган икки бортпроводник касалҳонада қолмоқда. Шифокорлар улардан бири оғир аҳволда эканини маълум қилишди.\nИл-86 самолети якшанба куни Москва яқинидаги Шереметьево-1 аэропортидан Санк-Петербургга техникавий рейсни бажариш учун кўтарилаëтганида ерга қулаган. Бортда йўловчилар бўлмаган.\nҲалокат сабаблари ҳозирча номаълум.Мутаҳассислар кема бортидаги уч “қора қутида” ëзилган маълумотларни ўрганишмоқда.\nАҚШ давлат котиби Колин Пауэлл Осиë мамлакатлари бўйлаб сафарини давом эттирмоқда.\nБугун у Бангкокда Таиланд раҳбарияти билан халқаро терроризм ва наркотиклар контрабандаси билан кураш муаммоларини муҳокама қилмоқда.\nПауэлл шунингдек Малайзия, Сингапур, Бруней ва Филиппинда бўлади.\nБрунейда у Жанубий Шарқий Осиë мамлакатлари минтақавий ҳамкорлик ассоциацияси анжуманида иштирок этади.\nКеча Исломободда бўлган Пауэлл, Покистон президенти Парвез Мушарраф билан музокаралари якунида, Вашингтон Покистон ва Ҳиндистон билан дипломатик музокараларни Кашмир муаммосини ҳал этиш борасидаги келишувга эришилмагунича давом эттиришини эълон қилди.\nЯпония бош вазири Юнихиро Коизуми ва Ўзбекистон президенти Ислом Каримов икки мамлакат орасидаги иқтисдоий алоқалар ҳамда сиëсий ва маданий алмашувни кенгайтириш борасида келишиб олишди.\nЯпония ташқи ишлар вазирлигининг маълум қилишича келишув бугун Япония бош вазирининг Токиодаги резиденциясида имзоланган.\nВазирлик шунингдек томонлар “Ипак йўли энергия миссияси” номли лойиҳа доирасида энергетика соҳасида ҳамкорлик қилиш борасида келишиб олганларини маълум қилди.\nЯпонияга ташрифи давомида Ўзбекистон президенти шунингдек Япония императори ва мамлакатнинг етакчи сиëсатчилари ва тадбиркорлари билан учрашиши кутилмоқда.


DJ Миран нима учун Шахзода Матчоновага бағишлаб қўшиқ айтганини тушинтирди- Kruz.uz\nDJ Миран нима учун Шахзода Матчоновага бағишлаб қўшиқ айтганини тушинтирди\n11:06, 29.07.2017 2001 0 Маданият\nНукус ФМ радиосида "5х5" эшиттиришининг 2-сонида Қорақалпоғистон Республикасида хизмат кўрсатган артист Миратдин Абдуллаев яъни DJ Миран меҳмон бўлди. Хонанда эшиттиришнинг учинчи қисмида бошловчилар Фурқат Юсупов ва Шахзада Базарбаеваларнинг саволларига жавоб қайтарди.\nШахзада Базарбаева: Таниқли актриса Шахзода Матчановага бағишлаб айтган қўшиғингизнинг сабаби нимада? Тингловчиларнинг айримлари муҳаббат деса, айримлари мақтов қўшиғи деб билишади.\nФурқат Юсупов: Фақат ростини айтинг\nМиран: Хўп, ростини айтаман. Шахсан мен уни қорақалпоқ элидан чиққан ажойиб актриса сифатида тан оламан. У рол ижро этган филмларни томоша қилиб борардим. Шахзоданинг укаси билан алоқаларим яхши бўлгани учун мен айтдим “Опангиз билан гаплашиб кўра оласизми, мен клипимда суратга туширсам”, деб. Шундан сўнг бир тўйда кўришиб қолганимизда Шахзода айтдики “Менинг номимга қўшиқ чиқар, мен сенинг клипингда суратга тушаман”. Шундан сўнг нима учун Қорақалпоғистоннинг фахрлана оладиган қизига қўшиқ чиқара олмас эканмиз.\nШахзада Базарбаева: Бироқ қўшиқда фақат мақтов сўзлар бор эмас?\nФурқат Юсупов: Севги изҳор қилгансиз?\nМиран: (кулади) Қизга бағишлаганидан сўнг чиройини таърфлаш керак бўлади. Қизларнинг номига атаб айтилган кўплаб қўшиқларим бор. Балки кимлардир бошқача тушунган бўлиши мумкин. Қайсидир қизни яхши кўриб қолган экан, шунга атаб қўшиқ чиқарди деб. Масалан никоҳ тўйлардан олдин, куёв бола ёнимга келиб, менинг рафиқамга атаб қўшиқ чиқариб бера оласизми. Мен тўйимда валсга тушмоқчиман”, дейди. Албатта бундай таклифни рад эта олмайман. Шу боис ҳам қизлар номига чиқарган қўшиқларим дунёга келган.\nФурқат Юсупов: Яъни Саида ва Лаура номли қўшиқлар ҳам кимларнидир илтимосидан келиб чиқиб айтилган эканда?\nМиран: Ҳа, Саиданинг ҳам ўз эгаси бор. Бир йигит келиб унга атаб қўшиқ айтишимни илтимос қилди. Бундайлар олдин ҳам бўлган. Масалан Ақсингулга атаб айтилган машҳур қўшиқни айтиб ўтиш мумкин.\nDJ Мираннинг бошқа интервюлари\nDJ Миран: "5 синфдан бошлаб "3" баҳога ўқиганман"\nDJ Миран: “Баралмадим”ни Алишер Алламбергановдан рухсат сўраб айтганимни исботлаб бера оламан\nDJ Миран: "Баралмадим қўшиғининг муаллифи Алишер Алламберганов, лекин Қоозғистонда мендан Қайрат Нуртасдан рухсат сўрадингми деб сўрашди. Нега?"\n5х5DJ МиранНукус ФМШахзода Матчонова


Миллий банк нефт нархларини прогноз қилди\n8 Сентябрь 2020 12:21\nALMATY. Kazinform – Миллий банк раисининг ўринбосари Ақилжан Баймағамбетов 2021 йил охиригача иқтисодий ривожланиш прогнозлари ҳақида сўзлаб берди, деб хабар беради Kazinform мухбири.\n«Иқтисодиётимиз тузилишини ҳисобга олган ҳолда, нефт нархи иқтисодий фаолият ва инфляциянинг ҳозирги ва келажакдаги динамикасини белгиловчи асосий омиллардан бири сифатида қаралмоқда. Карантин чекловларини олиб ташлаш доирасида ОПЕК + ишлаб чиқаришни чеклаш ва энергия манбаларига талабни ошириш бўйича келишувни амалга ошириш асосан нефт нархининг кўтарилишини тиклади», - деди Ақилжан Баймағамбетов.\nХалқаро агентликларнинг маълумотларига кўра, Brent нефтининг ўртача нархи бир баррели учун 2020 йил охирига келиб 40 долларга, 2021 йилда 45 долларга кўтарилади.\n«Шунга қарамай, жаҳон товар бозорида талаб динамикаси ва беқарорлик ҳанузгача сақланиб келмоқда. Масалан, Ироқдаги оғир молиявий вазият туфайли ОПЕК + шартномаси бўйича мажбуриятлар бажарилмаяпти. Хитойдан нефтга талаб бироз пасайган. Шу сабабли, «2020 йил август-сентябрь» прогноз турида биз консерватив ёндашамиз ва 2020-2021 йилларда Brent нефтининг нархи бир баррели учун ўртача 40 долларни ташкил этади», - деди спикер.\nИқтисодиётга нефт нархи билан бир қаторда иқтисодий фаоллик ва Қозоғистоннинг хорижий шерикларидаги инфляция, жаҳон товар бозорларидаги вазият, озиқ-овқат маҳсулотларининг жаҳон нархлари динамикаси таъсир қилади.\nБундан ташқари, ички омилларга иқтисодиётдаги вазият, даромадлар, меҳнат бозори ва пул кўрсаткичлари киради.


Месси 30 ёшгача бўлган энг бой спортчилар рўйхатини бошқармоқда\n21:22 / 14.10.2016\nForbes нашри 30 ёшгача бўлган энг бой спортчилар рўйхатини тузиб чиқди.\nБу рўйхатни «Барселона»нинг аргентиналик 29 ёшли ҳужумчиси Лионель Месси бошқармоқда.\nФутболчининг йиллик даромади 73,7 млн еврони ташкил қилади. «Барселона» билан шартнома унга 53 млн еврога яқин маблағ келтиради. Футболчининг даромадининг қолган қисми эса ҳомийлик шартномалари ҳисобига. 2010 йилгача аргентиналик футболчи спортчилар билан шартнома тузадиган нуфузли компаниялар билан (масалан, Pepsi ва Adidas) шартномалар тузган бўлса, эндиликда Мессининг юзи исталган фирма постерларини безаши мумкин (Dolce & Gabbana, Gillette, Turkish Airlines ва бошқалар).\nИккинчи ўринни баскетболчи Кевин Дюрант (50,8 млн евро), учинчи ўринни теннисчи Новак Жокович (50,5 млн евро) эгаллаган.\nЎнликка американча футбол вакиллари Кэм Ньютон (48 млн евро) ва Рассел Уилсон (37,8 млн евро), гольфчилар Жордан Спис (47,8 млн евро) ҳамда Рори Макилрой (38,5 млн евро), Формула-1 пилоти Себастьян Феттель (37,1 млн евро), футболчилар Неймар (33,9 млн евро) ва Гарет Бэйл (32,5 млн евро) ҳам кирган.


алишер навоий – Сурхон тонги\nАлишер Навоий нафақат туркий халқлар, балки жаҳон адабиётида ҳам муносиб ўрин эгаллаган даҳо ижодкордир. Мусиқа садолари остида улуғ мутафаккир таваллуд топган кун муносабати билан Термиз шаҳридаги шоир номи билан аталувчи хиёбонда тантанали йиғилиш бўлиб ўтди. Тадбирда вилоят ва шаҳар ҳокимлиги, олий ўқув юртлари талабалари, профессор-ўқитувчилари, шоир ва ёзувчилар, жамоатчилик вакиллари, …\nФеврал 7, 2019\tМаданият 0\nЎзбек халқининг улуғ мутафаккири А. Навоий жаҳон адабиётининг буюк санъаткорлари-дандир. Шоир бутун фаолияти ва ижодиётини инсоннинг бахт-саодати учун курашга, халқнинг осойишталигига, ўзаро феодал урушларнинг олдини олишга, ободончилик ишларига, илм-фан, санъат ва адабиётнинг тараққиётига бағишлади. Ўзбек адабий тили ва мумтоз адабиётини янги тараққиёт поғонасига кўтарган Алишер Навоий айни чоғда йирик давлат …


Рабеа ал-Раъй (1)\nBy IxlosOrg on\t 02/16/2019 ТАРИХ ТАРИХНИНГ БУЮК ШАХСЛАРИ ТОБЕИНЛАР\n“Рабиадан кўра суннатни сақловчироқ кишини кўрмадим”.\nМана, ҳозир биз ҳижратнинг эллик биринчи йилида турибмиз. Ана улар ернинг мағрибу машриғида кезиб, башарият учун бунёдкор, соф ақидани кўтариб, ёрдам ва ислоҳ қўлини чўзиб, одамларни ўзига ўхшаган инсонга қуллик қилишдан озод этиб, шериги йўқ ёлғиз Аллоҳга қуллик қилдирадиган шариатни ёйиб юрган мусулмон лашкарлари. Бу киши эса Хуросон амири, Сижистон фотиҳи, музаффар қўмондон, улуғ саҳобий Рабеъ ибн Зиёд Ҳорисий разияллоҳу анҳу. Аллоҳ йўлида юрган ушбу лашкарнинг аввалида, ундан ҳеч ажралмас, шижоатли ғуломи Фаррух билан кетмоқда. Аллоҳ таоло унга Сижистон ва бошқа ерларни фатҳ қилиш шарафини ато этгач, улуғ саҳобий ўзининг сермазмун, жаҳонгашта ҳаётининг охирида Сайҳун дарёсидан кечиб, Мовароуннаҳр диёрларида тавҳид байроғини олий қилишни азм этади. Рабеъ ибн Зиёд розияллоҳу анҳу кутилаётган жангга қаттиқ тайёргарлик кўриб, Аллоҳнинг душманларини тор-мор қилиб ташлашга шайланди. Жанг бошлангач, Рабеъ разияллоҳу анҳу ва унинг енгилмас лашкарлари шундай жасорат ва мардлик намоён қилдиларки, ҳали-ҳануз тарих бу фидойиликни олқиш ва мақтовлар билан ёд этади. Айниқса, улуғ саҳобийнинг ғуломи Фаррух жанг майдонида шундай қаҳрамонлик ва жасорат билан олишадики, Рабеъ рaзияллоҳу анҳу ҳам бундан ҳайратланиб, шарафлаб, ҳурмат-эҳтиром кўрсатди. Жанг мусулмонларнинг тўлиқ ғалабаси билан ниҳоясига етади. Душман тор-мор қилинади. Шундан сўнг турк диёрлари, Суғд вилояти ва Хитой ерлари билан ораларини тўсиб турган дарёдан кечиб ўтадилар. Улуғ саҳобий ва қўмондон Рабеъ розияллоҳу анҳу лашкарлар билан дарёни кечиб, қирғоқнинг бу тарафига қадамлари тегиши биланоқ, дарё сувида чиройли таҳорат олиб, қиблага юзланиб, нусрат ато этган Аллоҳ азза ва жаллага шукрона ўлароқ икки ракат намоз ўқийди. Сўнг ғуломи Фаррухнинг жангдаги фидойилигини гўзал тарзда тақдирлаган қўмондон саҳобий, уни озод этиб, қўлга киритилган ўлжадан унга тегишли бўлган улушни ажратади ва ўз ёнидан ҳам катта миқдорда насиба қўшиб беради.\nБундай нурафшон, ёрқин кунлардан сўнг Рабеъ ибн Зиёд рaзияллоҳу анҳунинг ҳаёти узоқ давом этмади. Орзулари рўёбга чиққанидан икки йил ўтиб, тақдирда битилган ажали вафо қилиб, Парвардигори ҳузурига рози бўлинган ва рози бўлган ҳолда кетди. Довюрак, шижоатли йигит Фаррух эса ғаниматлардан қўлга киритган катта улуши, саховатли хожасининг ҳадяси, бунга қўшимча бебаҳо ҳуррият ҳамда нодир жасорат ва қаҳрамонликка бой хотиралар билан Мадинаи Мунавварага қайтиб келди. Фаррух Мадинага келганида, чамаси ўттиз ёшдаги билаги кучга тўлган, чавандоз, навқирон ёш йигит эди. У ҳам бошқалар каби, уй-жой қилиб, уйланиб, бола-чақа орттириш мақсадида Мадина марказидан ҳовли сотиб олди. Ўзига жуфтликка ақли расо, фазилат борасида етук, диндор, ёш жиҳатдан ҳам муносиб аёлни ихтиёр этди.\nФаррух Аллоҳ таоло унга инъом қилган неъматлар ичида, яъни кенг ҳовли ва солиҳа жуфти ҳалолнинг ширин суҳбатидан баҳра олиб, ўзи ўйлаганидан ҳам зиёда ҳаёт лаззатларидан роҳатланиб яшай бошлади. Лекин барча қулайликларга эга бўлган бу кенг ҳовли жой ҳам, Аллоҳ ато этган гўзал хулқ ва олий фазилатларга эга бўлган солиҳа аёл ҳам, паҳлавон, чавандоз бу йигитнинг жанг майдонларига бўлган жўшқин иштиёқини, ўткир қиличларнинг бир-бирига урилгандаги товушини эшитишга бўлган муштоқлигини ва Аллоҳ йўлидаги жиҳодга бўлган муҳаббатини боса олмади. Ҳар сафар Аллоҳ йўлида ғазотга чиққан мусулмон лашкарларининг ғалаба қилгани ҳақидаги хабарлар тарқаганда, унинг жиҳодга бўлган завқини, шаҳид бўлиш иштиёқини янада аланга олдирар эди.\nБир куни Фаррух жума намозида, масжидун Набийнинг имом хатиби мусулмон лашкарларнинг бир неча майдонлардаги ғалабаси ҳақидаги хушхабарни эълон қилиб, одамларни Аллоҳ йўлида жиҳод қилишга ундади, диннинг иззати ва Аллоҳнинг розилигини истаган ҳолда шаҳид бўлишга тарғиб этди. Фаррух уйига қайтгач чор атрофга тарқаб кетган мусулмон қўшинларидан бирининг байроғи остига киришга қарор қилганини аёлига айтди. Шунда аёли: “Эй Абу Абдураҳмон, мен ҳомиладор бўлсам, шу ҳолимда мени ва ҳомиламни кимга қолдириб кетасиз, ахир, сизни Мадинада на бир яқинларингиз ва на қариндошларингиз бўлса?” деди. Фаррух: “Сизларни Аллоҳ ва Унинг Росулига қолдираман, ғаниматлардан йиққан ўттиз минг динорни ҳам сизларга ташлаб кетаман, шуни иложи бўлса, кўпайтиргин ва мен қайтиб келаманми ёки орзуимга етиб шаҳид бўламанми, эҳтиёт қилиб, ўртача тарзда ўзингга ва болага сарфлагин”, деб жавоб берди ва хайрлашиб мақсади сари йўл олди.\nЭри кетганидан сўнг бир неча ой ўтгач, оғир вазминли ва жиддий бу аёлнинг кўзи ёриб, кўрган одамнинг кўзини қувонтирадиган, тўрт мучаси соғ чақалоқ дунёга келди. Бундан ниҳоятда шодланган она бир муддат чақалоқ отасининг фироғини ҳам унутди. Чақалоқ ўғил эди, унга Рабеа деб исм қўйди.\nБолада ёшлик чоғиданоқ улуғворлик аломатлари, ишидаю сўзида закийлик белгилари кўрина бошлади. Меҳрибон она фарзандининг билимли бўлишини жуда-жуда истаганидан муаллимлар ёллаб ўқитди, тарбиячилар топиб болага гўзал тарбия беришларини илтимос қилди. Kўп ўтмай бола ўқиш ва ёзишда моҳир бўлди. Қуръонни мукаммал ёд олди. Ҳадисларни пухта ўзлаштирди. Фойдали араб мақоллари ва ҳикматли сўзларини ёдлади.\nРабеанинг онаси муаллим ва тарбиячиларга мол-дунё ҳамда мукофотларни аямай берар, боласининг илми зиёда бўлаётганини кўргани сари уларга инъом-эҳсонини кўпайтирар эди. Отаси қайтиб қолса, кўзларини қувонтирадиган фарзанд бўлсин деб интилар эди. Бироқ Фаррухнинг қайтиши чўзилиб кетди. Ундан ташқари, у ҳақда турли гап-сўзлар ҳам эшитила бошлади, баъзилар: “Фаррух душман қўлида асир бўлиб қолибди”, деса, бошқалар: “Фаррух ҳали ҳам жиҳод майдонларида жанг қилиб юрган экан”, дер, яна бировлар: “Фаррух ўзи орзу қилган шаҳидликка эришибди”, деб айтар эди. Фаррухнинг ўзидан бирон бир хат-хабар келмай қолганидан, Рабеанинг онасида ҳам мана шу учинчи гап тўғри бўлса керак, деган ўйга келди. Қалби эзилди, қайғуга ботди, қаттиқ маҳзун бўлди. Аллоҳдан ажрини беришини илтижо қилди.\nAvvalgi maqolaҲаром амаллар: Бегона аёлларга қараш\nKeyingi maqola Али розияллоҳу анҳу: Али розияллоҳу анҳунинг халифаликка лойиқлиги (2)


“Камалак юлдузлари-2014” фестивалига аризалар қабули бошланди - Anhor\nAnhor Все посты “Камалак юлдузлари-2014” фестивалига аризалар қабули бошланди\n“Камолот” ёшлар ижтимоий ҳаракати ва Ўзбекистон Республикаси Халқ таълими вазирлиги “Камалак юлдузлари-2014” болалар ижодиёти фестивалига аризалар қабули бошланганини эълон қилди, дея хабар беради Uzreport.uz.\n“Камалак юлдузлари” танловини ўтказишдан кўзланган асосий мақсад иқтидорли болаларни аниқлаш, уларни ҳар томонлама қўллаб-қувватлаш, истеъдод ва маҳоратларини намоён этишлари учун имконият яратиб бериш, ёш авлоднинг маънавий оламини бойитиш, маданий савиясини юксалтириш, санъат ва гўзалликка бўлган интилишини кучайтириш, миллий санъат анъаналари ва йўналишларини асраш, ривожлантириш ҳамда давом эттиришдан иборат. Унда 6 ёшдан 14 ёшгача бўлган иқтидорли болалар иштирок этиши мумкин.\nТанлов қуйидаги олти йўналиш бўйича ўтказилади:\n“А” йўналиши — фортепиано, торли-камонли, дамли ва зарбли чолғу асбоблари;\n“B” йўналиши — миллий ва академик ижро, эстрада, фолклор ва хор гуруҳлари;\n“C” йўналиши — плекторли, камонли, дамли ва зарбли халқ чолғу асбоблари;\n“D” йўналиши — миллий, бал ва замонавий рақслар;\n“E” йўналиши — тасвирий (графика, ранг-тасвир, ҳайкалтарошлик) ва амалий санъат (зардўзлик, дўппидўзлик, қуроқчилик, гиламдўзлик, қўғирчоқчилик, каштачилик, гобелен, батик, наққошлик, ганчкорлик, кулолчилик, ёғоч ўймакорлиги, мисгарлик, кандакорлик, тоштарошлик);\n“F” йўналиши — насрий (эртак, ҳикоя, қисса, роман) назм асарлари (шеър, ғазал, достон).\nАризалар 2014 йилнинг 25 сентябрига қадар қабул қилинади.\nКечки Анҳор: 3 октябрь янгиликлари\nТошкент вилоятида янги болалар боғи очилди


Коронавирус сабаб ёпилган Буюк Хитой девори ташриф учун қисман очилди - Daryo\n03:34, 26.03.2020 23375\nПекин ҳукумати Хитойда эпидемиологик вазият яхшиланиши билан коронавирус сабаб ёпилган туристик объектларни аста-секин очишни бошлади, деб ёзмоқда «РИА Новости». Хусусан, 23 март, душанба кунидан бошлаб Буюк Хитой деворига кириш очилган, шаҳар ҳайвонот боғи иши тикланган.\n24 мартдан бошлаб ҳар куни соат 09:00 дан 16:00 гача шаҳар ҳукумати Буюк Хитой деворининг «Бадалин» номли қисмини ташриф учун очган, қолган қисмлар эса, шу жумладан, дор йўли ёпиқлигича қолмоқда.\nОдамлар кўпайиб кетишининг олдини олиш мақсадида бу ерга кунига 19,5 мингдан ортиқ одам ўтказишга йўл қўйилмайди. Чипталар онлайн харид қилиниши лозим.\nШаҳар ҳайвонот боғи ҳам ишини давом эттиришни бошлаган. Аҳолига очиқ павильонларга ташриф буюришга рухсат берилади. Ичкаридаги ёпиқ павильонларга эса кириш ёпиқлигича қолган. Унга ҳам чипталарни ташриф буюришдан бир кун олдин онлайн тарзда сотиб олиш керак.\nЭслатиб ўтамиз, Пекиндаги барча туристик объектлар, музейлар коронавирус тарқалиши сабабли январь ойидан буён ёпилган эди. Айни пайтда Хитойда коронавирус билан касалланганларнинг 90 фоиздан ортиғи соғайиб кетди.\nМавзуга доир: Хитойда Уханга қўйилган транспорт чекловлари қачон олиб ташланиши маълум қилинди\n19:38, 26.09.2021 81151\n12:13, 03.10.2021 67480\n21:00, 07.10.2021 51907\n16:11 Бугун 409\n15:56 Бугун 1194\n15:41 Бугун 1720\n15:27 Бугун 1770\n22:19, 17.10.2021 80072\n07:34, 17.10.2021 76448\n19:20, 17.10.2021 65010\n13:49, 16.10.2021 61333


Ўзбекистондаги етакчи сайтларга нега тўсиқ қўйилмоқда? – Telegraph\nЎзбекистондаги етакчи сайтларга нега тўсиқ қўйилмоқда?\nKun.uz June 23, 2018\nЎзбекистондаги энг етакчи ахборот-таҳлилий сайтлари - Kun.uz, Xabar.uz, Qalampir.uz, Sof.uz, Azon.uz'га кириш қийинлашган. Бу ҳолат 3 кундан буён Ўзбекистон ҳудудида ҳам, жаҳон миқёсида ҳам кузатилмоқда. Бунга нима сабаб бўлди?\n2017 йилда «Энг яхши янгиликлар сайти», «Фуқаролар мурожаатлари натижаларини энг фаол ёритиб борган ОАВ» сифатида эътироф этилган Kun.uz сайти нега тўсиб қўйилди? Сайт журналистларига таҳдидлар бўлдими? Энди сайт ўз фаолиятини тўхтатадими? Шу каби саволлар охирги 3 кун ичида муштарийлар томонидан тинмай йўлланмоқда.\n72 соатдан буён носозликларни бартараф этиш устида иш олиб бораётган сайт техник ходимларининг таъкидлашича, масала бевосита вазирлик аралашуви билан ҳал бўлиши мумкин. Тўғри-да, Ўзбекистонда ахборот хавфсизлиги юзасидан келиб чиққан муаммо билан Соғлиқни сақлаш вазирлиги шуғулланмайди. Шунга қарамасдан, вазирлик масалага панжа ортидан қарашда давом этяпти.


ОБУНА МАЖБУРИЙ ЭМАС, АММО... — Ishonch Gazetasi\nМатбуот бонг урадиМуҳимТаҳлил ва танқид\nОБУНА МАЖБУРИЙ ЭМАС, АММО…\nОбуна мавсуми ахборот майдонида ўз ўрнини сақлаб қолишга интилаётган босма нашрлар келажаги учун муҳим давр ҳисобланади. Ўтган давр мобайнида эса одамлар обуна ва мажбурий обуна тушунчаларини шунчалик чалкаштириб юборишдики, оқибатда матбуот қийин вазиятга тушиб қолди. “Оила даврасида” газетасининг 2019 йил 26 сентябр сонида чоп этилган мақолада айни шу хусусда сўз боради.\nБир йил аввал ижтимоий тармоқларда мажбурий обуна муаммоси узоқ муҳокама қилинди. Оқибатда кўплаб босма нашрлар адади кескин равишда тушиб кетди. Уларнинг орасида маънавият ва маърифатни юксалтиришга муносиб улуш қўшиб келаётганлари ҳам йўқ эмас.\nАслида мажбурий обуна масаласига қарши кураш бир йил олдин бошланган эмас. Хоразм вилоят архивида 1927 йилда Хоразм округ компартия котибининг ҳудудларга юборган хати сақланади. Унда: «Обуна мажбурий эмас, аммо газеталар ҳақида халқ оммаси ўртасида тушунтириш, тарғибот ва тавсия ишлари кучайтирилиши шарт», деган жумлалар бор.\nБугун айримлар танганинг бир томонига эътибор қаратиб, обуна мажбурий эмас, демак, ҳеч бир нашрга обуна бўлмаслик керак, қабилида иш тутмоқда. Бу эса маънавий фожиага замин ҳозирлаши шубҳасиз. Раҳбарлар ҳам юрак олдириб қўйган шекилли, улар халққа бирор вақтли нашр обунасини тавсия қилишга журъат қилишмайди. Ахир дарров ижтимоий тармоқларда жар соладиганлар ҳам йўқ эмас. Лекин ўша оғзининг таноби йўқ кимсалар энг муҳим жиҳатни унутган кўринади.\nБугунги кунда мамлакатимизда «Гулхан», «Ғунча», «Тонг юлдузи», «Ёшлик» каби қатор ёшлар нашрлари чоп қилинади. Уларни ўқиш, албатта, ёш авлод учун кони фойда. Ушбу нашрлар обунасига кўмаклашиш — фарзандларимиз маънавий тарбиясига муносиб ҳисса қўшиш демакдир.\nПрезидент Шавкат Мирзиёев Ўзбекистон ёшлар иттифоқи таъсис йиғилишидаги нутқида ёшларга оид нашрлар хусусида алоҳида тўхталиб шундай деган эди: «Ҳозирги вақтда ёшларга мўлжалланган «Туркистон» (ҳозирги «Ёшлар овози») газетаси 9500 нусхада, «Молодёжь Узбекистана» газетаси 2800, «Ёш куч» журнали 3000 нусхада чоп этилаётганини қониқарли баҳолаш мумкинми? Мамлакатимизда 10 миллиондан ортиқ ёшлар мавжуд бўлгани ҳолда бу рақамлар биз учун уят эмасми?..»\nМамлакат раҳбарининг ушбу хитобидан сўнг ёшларга оид нашрлар обунасини уюшқоқлик билан ташкиллаштириш юзасидан республика, вилоят ва туманлар миқёсида қарорлар қабул қилинди. Аҳвол қаердадир ўнгланди, қаердадир эски ҳаммом, эски тослигича қолаверди. Қўл остида меҳнат қилаётган, ўқиётган ёшларнинг маънавий-маърифий қиёфаси ва савияси шаклланишида матбуот мутолааси катта аҳамиятга эга эканини инобатга олмаётган айрим раҳбарлар бу масалага ҳамон панжа орасидан қараб келмоқда.\nНатижаларга назар қилсак, ёшлар нашрларига обуна шармандали ҳолатда экани маълум бўлади. Юртимиз аҳолисининг катта қисмини ташкил қиладиган ёшлар нимадан маънавий озиқ олади, нималарни ўқиб, уқиб онги-шуури шаклланмоқда? Бу ҳақда бош қотиришнинг пайти келмадимикан?\nАйрим туманларда аҳволни ўрганганимизда ўқув-тарбия муассасаларида айнан ёшлар ўқиши зарур бўлган матбуот нашрларининг бир донаси ҳам йўқлигига гувоҳ бўлдик. Аксарият мактаб ва коллеж кутубхоналари республикамиз ва вилоятда чоп қилинаётган асосий нашрлар билан таъминланмаганини қандай тушуниш мумкин? Ахир ёшларнинг матбуот билан танишиб бориши – уларнинг маънавий тарбияси билан боғлиқ-ку! Ёшларга оид газета-журналларни ўқиш — Президентимиз таъбири билан айтганда, китобхонлик маданиятини шакллантириш ва ривожлантиришда муҳим аҳамият касб этади-ку!\nУмумтаълим мактабларининг раҳбарлари мактаб кутубхоналари учун даврий нашрлар жуда зарурлигини тан олишади. Бироқ маҳаллий ҳокимлик муассислигидаги газеталарга обуна бўлинмаса, қийин бўлишидан нолишади. Бир мактаб ўқитувчиларидан «ихтиёрий-мажбурий» тарзда фақатгина ҳукумат ва ҳокимлик муассислигидаги газеталарга ўнлаб обуна ташкил қилиш талаб этилса, кимга арз-дод қилиш мумкин?\nОлдимизда маънавий-миллий юксалиш масаласи турган экан, кимларгадир, қайсидир корхона ва ташкилотлар учун матбуот нашрларига обуна қилдириш фақатгина фойда келтиради, холос. Каттагина завод-фабрикалар, идора ва муассасалар раҳбарларию ходимларини ўз ҳолига ташлаб кўринг-чи, улар бирорта нашрга обуна бўлишармикан? Албатта, йўқ!\nБугунги кунда кўпчиликда обуна мажбурий эмас, деган ижтимоий фикр шаклланган. Бирон-бир раҳбарга обунанинг нима учун бунчалик ачинарли аҳволда экани борасида савол қотсангиз, «Обуна мажбурий эмас-ку!» дея жавоб беришади. Тўғри, обуна ҳар кимнинг ўзи танлови, уни мажбурий тарзда амалга ошириб бўлмайди. Бироқ даврий нашрлар обунасини кимдир назорат қилмаса, маънавий дангасалик авж олиши турган гап. Ахир, болаларга китоб ўқиб туринглар, деган билан улар шу куннинг ўзидаёқ кутубхона ёки дўконга қараб чопқилламайди. Уларга бир қучоқ китоб олиб келиб, олдига қўйсангиз ҳам саҳифасини титкилаб ҳам кўрмаслиги мумкин. Агарда шу китоблардан ўзингизга ёққанини танлаб олинглар ва ўқиб бўлгач, ўз таассуротингизни менга гапириб беринглар, деган талабни қўйсангиз, уларда маърифий масъулият шаклланади, китобга меҳр уйғонади. Албатта, катталар ҳам шундай, баъзан уларни нимагадир ундаш зарур бўлади. Акс ҳолда маънавий-маърифий дангасалик авж олиб, ўз хоҳиш-истагига кўра кўпчилик кишилар қўлига на китоб, на газета-журнал олишни исташмайди.\n“Оила даврасида” газетаси\n(2019 йил 26 сентябрь, 40-сон)\nТарбиявий ва мафкуравий ишлар органи ходимларининг касб байрами нишонланди\n«Омбор тўлиб, тўкилди дон…»\n«Ҳалол» стандарти нафақат бозор, балки тадбиркор учун ҳам муҳим йўналиш


Қозоғистон Президенти Алматини ободонлаштириш лойиҳалари билан танишди\n23 Август 2021 11:34\nALMATY. Kazinform – Қозоғистон Президенти Қасим-Жомарт Тоқаев Алмати ҳокимининг шаҳарни ободонлаштириш борасидаги лойиҳалари билан танишди, дея хабар беради Kazinform Ақорда.\nҚасим-Жомарт Тоқаевнинг Алматига амалий ташрифи шаҳарни ободонлаштиришга қаратилган лойиҳалар билан танишишдан бошланди.\nБакитжан Сағинтаев Президентга шаҳарнинг полицентрик моделини шакллантиришни кўзда тутувчи «Янги Алмати» дастури ҳақида ҳисобот берди. Бу лойиҳа аҳоли учун қулай яшаш шароитларини яратиш ва уларнинг эркин дам олиши учун янги жамоат жойларини яратишга қаратилган.\nҲоким маърузасини тинглагандан сўнг, Президент барча лойиҳалар шаҳарда хавфсиз муҳитни яратиш ва шаҳар флорасини сақлашга қаратилган бўлиши кераклигини таъкидлади. Президент янги қурилаётган хиёбонлар маҳаллий аҳоли учун қулай бўлиши керак, деб ҳисоблайди.\nҚасим-Жомарт Тоқаев умуман шаҳарда олиб борилаётган ишларга юқори баҳо берди. Ҳокимга ҳар бир ҳудудда аҳолининг ҳордиқ чиқариши ва эркин ҳаракатланиши учун мос замонавий болалар майдончалари қурилишига эътибор қаратиш топширилди.


“Президентнинг бешта ижтимоий ташаббуси” Нурсултан Назарбаевнинг халққа мурожаати\nМарт ойининг Мустақиллик тақвимида ўзига хос ўрни бор. Биз кўкламнинг илк кунини “Шукрона куни” сифатида нишонлаймиз. Шу билан бирга бу кун – Қозоғистон халқи Ассамблеяси ташкил этилган кун. Улуснинг улуғ куни – Наврўз байрами ҳам мана шу баракали ойнинг ичида. Қадрли аёлларимизни ҳам март ойида муборакбод этамиз. Бу эзгу саналарнинг барчаси Қозоғистон халқини бирлаштиради. “Маънавий янгиланиш” дастури ҳам шунга йўналтирилган.\nБиз элнинг бирлиги ва мамлакатнинг оқилона сиёсати туфайли барча синовлардан обрў билан ўтдик. Эл эгаси – қозоқ халқи атрофида жипслашган барча этнослар буни юқори баҳолайди. Бугунги кунда Алмати, Ғарбий Қозоғистон, Жамбил ва Жанубий Қозоғистон вилоятларида “Қозоқ элига минг ташаккур” монументлари барпо этилган. Бу ёдгорликлар бошларига иш тушганда бағрига босган қозоқ эли ва ерига миннатдорчилик белгиси сифатида элимиздаги турли этник гуруҳлар ташаббуси билан бунёд этилди. Қозоқ халқи ҳам уларга миллий тарихимизга кўрсатган улкан эҳтироми учун ўз миннатдорчилигини билдиради.\nБундай ўзаро ҳурмат ва ишонч элнинг бузилмас бирлигига асос бўлса, эзгу тадбирлар халқимизнинг кенг феъллиги ва очиқ кўнглининг ёрқин кўринишига айланмоқда. Яхшиликни ёдда сақлай олган элнинг руҳи ҳамиша юксакларда бўлади. Замонавий Қозоғистоннинг тараққиётига ҳар бир ватандошимиз ўз ҳиссасини қўшмоқда. Мен этномаданият бирлашмаларига ҳам алоҳида миннатдорчилигимни билдираман. Барчамиз биргаликда ўта мураккаб, турфа замонлардан ўтдик. Мустақилликнинг тақдирини ҳал этувчи сонияларда мени ҳамиша қўллаган халқимга ҳам олқишимни айтаман. Ўтган сайловларнинг барчасида халқимиз мени бир овоздан қўллаб, сайлади.\nМен учун энг улкан мукофот – мана шу!\nЭлимнинг қўллови иш бобида менга куч берди, қувват берди. Халқимнинг ўз келажагига ишонч билан қараши учун меҳнат қилдим, ҳозир ҳам, келажакда ҳам ушбу мақсад йўлида ишлайвераман. Шу сабабли, бугун Қозоғистон Республикаси Парламентида янги ижтимоий ташаббусларни кўтариб, халққа мурожаат этмоқдаман.\nБу қадам анчадан бери ўйимда юрган эди. Бироқ Қозоғистон аввал куч, хазинасига маблағ тўплаб олиши, қувватли элга айланиши лозим эди. Мана, шундай кун келди! Бу – жамиятимиз бирлигини мустаҳкамлаш учун аниқ ишларга астойдил кўчадиган вақт. Биз уни улкан ижтимоий лойиҳаларни рўёбга чиқариш орқали амалга оширамиз. Давлат ана шундай тадбирларни йўлга қўяди. “Қозоғистон – умумий уйимиз”, деган ғоя янги мазмун билан тўлдирилиши зарур. Янги таклифларнинг муҳимлигини ҳисобга олиб, мен ҳар бир қозоғистонликнинг аҳволини янада яхшилай боришга йўналтирилган янги ижтимоий ташаббусларни сизлар билан бирга муҳокама қилиш учун Парламент палаталари ва Ҳукуматнинг бирлашган мажлисини чақиртирдим.\nЛўнда қилиб айтиб қўя қолай: бугун айтиладиган таклифларнинг барчаси – пухта ҳисоб-китоб қилинган дастур. Бу элнинг эзгулиги йўлидаги фойдали, шу билан бирга оптимистик лойиҳа. Мен ривожланган Қозоғистон – энг аввало, давлати, ўзини ҳимоялаб, қўллаб, ғамхўрлик қилишини сезадиган, ўз навбатида, элини бажонидил севиб, ўзларига ишонган одамлардан иборат, деб биламан. Шу сабабли биз бугун янги, кўламдор ижтимоий лойиҳаларга йўл очамиз.\nҚимматли дўстлар! Биз бугун ижтимоий янгиланиш йўлида янги, салмоқли қадам ташлашга тайёрмиз. Мен Президентнинг беш ижтимоий ташаббусини таклиф қиламан.\nБиз сўнгги йилларда қозоғистонликларнинг бошпана олиш имкониятларини кенгайтириш учун кўп ишларни амалга оширдик. 2017 йилда 11,2 миллион квадрат метр уй-жой фойдаланишга топширилди. Бу – рекорд кўрсаткич! Шунга қарамай, бунинг ўзи кам. Бугунги кунгача кўплаб оилалар бошпанасиз қолмоқда. Бу – алоҳида ижтимоий мазмунга эга муаммо. Уй-жой ипотекасига кўпчиликнинг эришиши орқали бу муаммони ҳал қилиш лозим. Ишлаётган ҳар бир одам насияга квартира сотиб олиб, уни оила бюджетининг имкониятлари доирасида тўлай оладиган бўлиши учун арзон захиралар тақдим этадиган дастаклар лозим. Мен “7-20-25” дастурини таклиф қиламан. Меҳнат қиладиган ҳар бир қозоғистонлик қуйидаги шартлар асосида тенгеда насия олиш имконига эга бўлади: Насия устамаси ҳозиргидек 14-16 эмас, йиллик 7 фоиздан ошмаслиги лозим. Ҳозир банклар дастлабки тўлов сифатида уй-жой қийматининг 30, баъзан 50 фоизини тўлашни талаб қилса, бу дастурга кўра у 20 фоиздан ошмаслиги зарур. Насия олувчининг ойлик тўловини камайтириш мақсадида уни ойлик тўлаш муддатини 10-15 эмас, 25 йилгача чўзиш даркор. Бунинг учун Миллий банк, иккинчи даражали банклар ва Жамғарма имкониятларидан фойдаланиш зарур. Миллий банк камида 1 триллион тенге жалб этувчи махсус компания ташкил қилади, у маблағни банкларга юқорида тилга олинган шартлар асосида бериладиган янги ипотека насияларини сотиб олишга сарфлаши лозим. Дастурнинг амалга оширилиши уй-жой қурилишига кучли туртки беради. Натижада, миллионлаб қозоғистонлик учун уй-жой олиш имконияти ортади. Шу билан бирга бу иқтисодиётнинг, кичик ва ўрта бизнеснинг ривожланишига хизмат қилади, янги иш ўринларини барпо этади. Кўплаб фуқароларнинг орзуси рўёбга чиқади!\nИккинчи ташаббус: “Маоши кам ишчиларнинг меҳнат ҳақини ошириш учун солиқ миқдорини камайтириш”.\nҚиёсий турда маоши паст қозоғистонликларни қувватлаш учун 2019 йилнинг январидан бошлаб улардан олинадиган солиқ миқдорини 10 марта камайтириб, 1 фоизгина солиқни қолдиришни таклиф этаман. Ойлик ҳисоб кўрсаткичининг 25 бараваридан кам маош оладиганларга солинадиган даромад солиғини камайтириш орқали уларнинг солиқ юкини енгиллатиш зарур. Шу тарзда солиқни озайтиришдан тежаладиган маблағ маошни кўпайтиришга харжланади. Натижада, элимиздаги барча ёлланма меҳнаткашлар камида учдан бир қисмининг, бу 2 миллиондан ортиқ одам, маоши иш берувчига қийинчилик туғдирмасдан ортади. Келажакда Ҳукумат даромад солиғини белгилашда прогрессив шкала киритиш имкониятини тадқиқ этиши лозим.\nУчинчи ташаббус: “Олий таълим олиш имконияти ва сифатини ошириб, студент ёшларнинг ётоқхонадаги аҳволини яхшилаш”.\nҲозир элимиздаги олий ўқув юртларида 530 мингдан зиёд ёшлар таҳсил кўрмоқда, уларнинг 30 фоиздан кўпроғи давлат ажратган грант асосида таълим олмоқда. Олий таълимнинг оммабоплигини ва сифатини ошириш учун қуйидаги тадбирларни таклиф этаман. Ҳозир йилига ажратилаётган 54 минг грантга қўшимча равишда 2018-2019 ўқув йилида яна 20 минг грант ажратиш лозим. Шундан 11 мингги техник ихтисослар бўйича бакалаврлар таълимига тегишли бўлади. Бу тўртинчи саноат инқилоби шароитида янги иқтисодиётда улкан эҳтиёжга эга кўплаб мутахассисларни тайёрлашга имкон беради. Аввало инженерлар, ахборот технологиялари, робот техникаси, нанотехнологиялар соҳасида мутахассислар тайёрлаш ҳақида гап кетмоқда. Бу ҳам ёшларга давлат ғамхўрлигининг ёрқин кўриниши. Шу билан бирга, техник ҳамда қишлоқ хўжалиги ихтисослари бўйича барча олий ўқув даргоҳлари грантларининг қиймати миллий олий ўқув юртлари грантлари даражасига кўтарилиши зарур. Мазкур тадбирлар ўрта мактаб битирувчиларини олий таълим билан бирмунча кўпроқ қамраб олишга имконият яратади. Бу – жаҳон миқёсида кузатилаётган тренд. Шу билан бирга инсон захираларига киритилаётган улкан сармоя. Биз оламнинг андазаларига мос таълим бериш тизимини шакллантирарканмиз, талабаларнинг билим олишига ва бошпана шароитларини яхшилашга тегишли эътибор қаратишимиз керак. Бу вазифани ҳал этиш учун олий ўқув юртлари, коллежлар ва девелопер компаниялар давлат-хусусий ҳамкорлиги қоидаси асосида ётоқхоналар қуришни бошлаши зарур. Давлат ўз томонидан Таълим ва фан вазирлиги орқали ётоқхона қурилишига харжланган сармоялар маълум бир қисмининг аста-секин қайтарилишини кафолатлайди. 2022 йилнинг охиригача талабалар учун камида 75 минг ўринли янги ётоқхоналар қуришни топшираман. Бу келгуси йиллардаги эҳтиёжни ҳам ҳисобга олган ҳолда, ётоқхона етишмовчилигини узил-кесил ҳал қилади.\nЎз-ўзини иш билан таъминлаётганлар орасида оммавий тадбиркорликни ривожлантириш учун амалга оширилаётган ишлар доирасида имтиёзли кичик насия бериш ўта муҳим дастак ҳисобланади. 2017 йилда қиймати жами 32 млрд. тенге миқдорида 7200та кичик насия берилди. Бинобарин, “Бастау Бизнес” лойиҳаси бўйича таълим олган яна 5 минг одам ўз ишини бошлаши учун кичик насия ололмади. Шунинг учун, 2018 йили қўшимча 20 млрд. тенге ажратилиб, кичик насияларнинг умумий қийматини 62 млрд. тенгега етказишни топшираман. Натижада, кичик насия оладиганлар сони 2017 йилга нисбатан 2 баравар ортиб, 14 минг кишига етади. Бу ишни келгуси йилларда ҳам фаол давом эттириш зарур. Ташаббуснинг минглаб одамларга ўз ишини очишга имконият бериши муҳимдир. Бу, айниқса, овул ва қишлоқлар учун, қишлоқларда тадбиркорликни ривожлантириш учун алоҳида аҳамияткасб этишини таъкидлагим келади.\nЭлимизда газ ишлаб чиқариш Мустақиллик даврида 8дан 52 млрд. куб метргача ортди ва ўсишда давом этмоқда. Ҳозир мамлакатимиз аҳолисининг 50 фоиздан зиёди табиий газ билан таъминланган. 9 вилоятга газ тортилган. Шунга қарамай, элимизнинг марказий ва шимолий минтақаларига ҳали ҳам “зангори олов” етиб бормаган. Биз Қараўзек (Қизилўрда вилояти) – Жезқазған – Темиртау – Астана йўналишида магистрал газ қувури қуриш лойиҳасини амалга оширишимиз лозим. Унга, тегишлича маблағ, шу жумладан, халқаро ташкилотлардан ҳам, жалб этиш зарур. Бу 2,7 миллион одамни газ билан таъминлаш учун кичик ва ўрта бизнесда янги корхоналар барпо этишга имконият беради. Айни вақтда экология яхшиланади. Газга кўчиш фақат Астананинг ўзида ҳавога заҳарли чиқиндиларнинг тарқалишини 6 баравар, ёки йилига 35 минг тоннага камайтиради. Бу лойиҳани юзага чиқариш бошқа минтақаларни ҳам газ билан таъминлашга имкон беради.\nПрезидентнинг беш ташаббуси мана шулар. Уларни рўёбга чиқариш янги иш ўринларини барпо қилишга, шу орқали эл иқтисодиётининг ривожланишига йўл очади. Ҳукумат ва Миллий банкка ташаббусларни амалга оширишнинг ҳар томонлама мақбул дастакларини ишлаб чиқишни топшираман. Парламент депутатларидан қонунларга тегишли ўзгаришларни ўз вақтида киритишни сўранаман. Ташаббусларнинг ўта муҳимлигини инобатга олсак, уларни самарали амалга ошириш йўллари кенг муҳокамани тақозо этади. Халқ ва бизнес вакиллари орасида тушунтириш ишларини юритиш ҳам муҳим. «Нұр Отан» партияси халқимиз учун аҳамиятли ушбу чора-тадбирларнинг маромида бажарилишини ўз назоратига олади.\nҲурматли ватандошлар! Давлатнинг янги қадамлари барча қозоғистонликларга, элимизнинг барча фуқароларига ижобий таъсир кўрсатади. Жамият ўз тақдирини Қозоғистон билан жипс боғлаб, келажагини чамалаб олишнинг янги имкониятларига эрга бўлади. Дастурни қонун жиҳатдан тасдиқлаш зарур, деб ҳисоблайман. Уни амалга ошириш “ижтимоий давлат” “тўғрисидаги конституциявий меъёрни янги, аниқ мазмун билан бойитади.\nҲозирги дунёвий вазиятда миллий бирлик – ижтимоий бирлик, шаклланган давлат – ижтимоий давлатдир. Биз ўтган кунга салавот айтиб, келажакка кўз тиккан мамлакатмиз. Бизнинг ижтимоий давлат ва миллий ривожланишнинг чинакам ва амалий Қозоғистонча моделини мажбурий турда биргаликда яратишимизга ишончим комил.\nБугунги ташаббуслар элимиз яхлит, жамиятимиз барқарор бўлсагина муваффақиятли амалга ошади. Эл бирлиги эса, энг аввало, қозоқнинг бирлиги. Жаҳон карвони бошида юрадиган муваффақиятли эл бўлиш учун бирлик ва аҳиллик, биринчи навбатда, ўзимизга, қозоққа керак. Тарих исботлаган битта ҳақиқат бор – халқимиз ҳамжиҳат бўлганида кучайган, парокандаликка йўл қўйса – заифлашган. Қашқа йўлли Қасим хон ўзининг элини муштдай жипслаштира олгани учун ҳозирги қозоқ ерининг асосий ҳудудини бирлаштира олган. “Эл бирлиги – эл тенглиги”, деган нақлнинг мазмуни шу! “Қозоқ ўрдасининг Ликурги” бўлган Аз Тауке элини тотувлаштира олгани учун қўй сағрисига тўрғай тухум қўйган замонни ўрнатган. “Бойлик бойлик эмас, бирлик – бойлик!” деган нақл ўша даврлардан қолган. Эл бошига иш тушганида барча қозоқлар Абилайханнинг туғи остида бирлашгандан кейингина она заминни душмандан тозалай олди. “Бирлашган юз тарқоқ мингни йиқади”, деганда боболаримиз шуни кўзда тутган. Қозоқнинг қадимги уч хони – эл тарихидаги учта Асқар тоғ, уларни юксалтирган – элнинг бирлиги.\nШу билан бирга олтовлон ола бўлгани туфайли элимиз инграб, еримиз қаровсиз қолган даврлар ҳам оз эмас. Бу ҳам тарихнинг аччиқ сабоғи. “Ўтмишга қараб, келажагингни режала”, деган нақл бор, чунки ўтганнинг сабоғи – бугунги куннинг бебаҳо бойлиги.\nШуни ёдида тутиб, тарихдан сабоқ ола билган халқимиз Мустақиллик даврида тотувлик ва бирлик, тинчлик ва барқарорлик туфайли талай муваффақиятларга эришмоқда. Ютуқларимизни кўпайтириб, Мустақиллигимизни мустаҳкамлай боришимиз учун бизга болтада чопилмайдиган маҳкам бирлик керак. Баракали бирлигимизни кўз қорачиғидай асрай олсак, тўкин турмушимизга соя сола оладиган хавф йўқ. Эл ва ернинг соҳиби сифатида Қозоғистондаги барча яхшилик ва ёмонликлар учун қозоқ жавобгардир. Ана шу буюк жавобгарликни ҳис этиб, барча улусларнинг ивитқиси бўлиб, ўзгаларга ўрнак кўрсата билайлик. Шундагина халқимизнинг номи билан аталган Қозоғистонимиз чирой очиб, ривожланаверади. Элимизнинг кўнгли тинч, дастурхони тўкин бўлади. Шуни ҳамиша эсда тутган ҳолда янги вазифаларни пухта ишларга улайлик! Ишимизга барака!\n2018-03-06, 17:30 372


Душанба, 27 Май\nСуперлига 10-турининг «Пахтакор» ҳамда ОКМК жамоалари ўртасидаги ўйини кутилганидек Арвеладзе жамоасининг ғалабаси билан якунланди. «Пахтакор» Чемпионлар Лигасидаги аламли ўйиндан сўнг ўзига келиб олиши учун ишончли ғалаба қозониши кераклигини биларди. Шундай бўлди ҳам.\nМиржалол Қосимов Олмалиқда яхши жамоа шакллантиришга қийналмоқда, бу «Пахтакор» билан ўйинда ҳам кўринди. Бу ўйинда «Пахтакор»нинг уччала ҳужумчиси Игорь Сергеев, Драган Черан ва Марат Бикмаевлар гол урганини таъкидлаш керак.\nОКМК бош мураббийи Миржалол Қосимов жамоасининг 1:4 ҳисобидаги мағлубияти билан якунланган бу баҳсдан сўнг истеъфо сўрашини маълум қилди. Tribuna.uz фотомухбири ўйинни стадиондан кузатди ва ўйиндаги қизиқарли вазиятларни кадрга муҳрлади. Қуйида «Пахтакор» - ОКМК ўйинидан тайёрланган фотогалереяни эътиборингизга ҳавола қиламиз.\nПахтакор Суперлига ОКМК


Ўзбекистонда йиғиладиган Kia автомобилларининг нархи аниқ бўлди Ўзбекистон янгиликлари\nЎзбекистонда йиғиладиган Kia автомобилларининг нархи аниқ бўлди\n1 October 2020, 11:23\nЎзбекистон, Тошкент – Batafsil.uz ЯА. Ўзбекистонда йиғиладиган Kia автомобилларининг нархи аниқ бўлди. Мухбиримиз хабар беришича, Жиззахдаги заводда уч комплектацияда Seltos кроссовери ва беш комплектацияда К5 седани ишлаб чиқарилади.\n"Жиззах” ЭИЗда ташкил этилаётган ADM-Jizzakh заводининг қурилиши ўз якунига етмоқда. Турли конфигурацияли автомобилларни йиғиш учун мўлжалланган иккита ишлаб чиқариш линиясини ўрнатиш бўйича тайёргарлик ишлари олиб борилмоқда.\nБиринчи босқичда заводнинг ишлаб чиқариш қуввати йилига 25 минг автомобилни ташкил этади, иккинчи босқичда пайвандлаш ва кузовни бўяш линиялари ишга туширилгач, унинг қуввати 100 минггача ошади.\nКомпаниянинг Россиядаги ваколатхонаси берган маълумотга кўра, KIA автомобилларини ишлаб чиқаришга мўлжалланган ишлаб чиқариш линияси Россиянинг KIA Motors минтақавий штаб-квартираси назорати остида барпо этилган.\nНоябрь ойидан бошлаб заводда аввалги авлоди Optima бренди остида ишлаб чиқарилган Seltos и K5 седани йиғилади.\nKia компаниясининг Ўзбекистондаги сайтида айтилишича, “Seltos”ни учта комплектацияда олиш мумкин бўлади\nLuxe — 229 900 000 сўмдан бошлаб;\nStyle —252 90 000 сўмдан бошлаб;\nPrestige —279 900 000 сўмдан бошлаб.\nK5 седани бешта комплектацияга эга:\nComfort — 249 900 000 сўмдан бошлаб;\nLuxe — 269 900 000 сўмдан бошлаб;\nPrestige —293 900 000 сўмдан бошлаб;\nStyle —343 900 000 сўмдан бошлаб;\nGT Line —369 900 000 сўмдан бошлаб.\nЭслатиб ўтамизки, "Жиззах" эркин иқтисодий зонасидаги ADM-Jizzakh заводининг мультибрендли бўлиши кўзда тутилган. Унда келажакда бошқа йирик компанияларнинг автомобилларини ишлаб чиқариш йўлга қўйилади. Ўзбекистонда ишлаб чиқарилган автомобиллар ҳамкор дилерлик тармоқлари орқали МДҲ давлатларига экспорт қилинади.


Азизбек Турғунбоев: "Раҳбарлар ва мухлислар учун жамоада қолишга қарор қилдим" - PFС "Navbahor"\nАзизбек Турғунбоев: "Раҳбарлар ва мухлислар учун жамоада қолишга қарор қилдим"\nЯрим ҳимоячи Азизбек Турғунбоевни «Пахтакор» жамоаси билан расман келишувга эришгани ҳақида маълумотлар тарқалди. Ваҳоланки Турғунбоевнинг "Навбаҳор" билан амалдаги шартномаси 2020 йилгача мўлжалланган. Масалага ойдинлик киритиш мақсадида Азизбек билан суҳбат уюштирдик.\n- Бугун кўплаб сайтларда сизни «Пахтакор» билан келишувга эришганингиз ҳақида хабарлар тарқалиб кетди. Бу қанчалик ҳақиқат?\n- «Пахтакор» жамоаси билан музокаралар бўлмаган дея олмайман. Улар билан шартномалар масаласида гаплашганмиз. Аммо, якуний қарорим «Навбаҳор»да қолиб, чемпионлик маррасини забт этиш. Мана шундай шароитларни яратиб бераётган раҳбарлар ва мухлислар учун жамоада қолишга қарор қилдим.\n- «Навбаҳор» жамоаси раҳбарияти жамоада қолишингиз учун Сизга таклиф қилган шартномага имзо чекишга мажбур бўлганингиз ростми?\n- Йўқ, (кулади) бундай нарса бўлмаган. Одамлар бунақа гапларни қаердан топишади ҳайронман. Ҳар доим ўз хоҳишим билан шартномага имзо чекканман. Бунга ҳеч қандай шубҳа бўлиши мумкин эмас.\n- Юқорида «Пахтакор» билан келишув тўғрисида айтдингиз. Якуний қарорингиз эса «Навбаҳор»да қолиш экан келажакда «Пахтакор» билан ҳеч қандай муаммо бўлмайдими?\n- Бу масалада муаммолар бўлмайди деб ўйлайман. «Навбаҳор» ПФК раҳбарияти масалани ҳал қилишини айтди. «Пахтакор» клуби раҳбарияти мени тўғри тушунишади деб умид қиламан. Эътибор қилиб жамоага таклиф қилганларида хурсандман ва раҳмат айтаман. Аммо, юрагим «Навбаҳор»да. Наманганда футболнинг ашаддий, фидоий мухлислари жуда кўп. Жамоамизнинг шундай фидоий мухлислари учун, уларнинг ҳурмати учун, яна «Навбаҳор»да қоламан. Уларнинг менга бўлган ишончлари учун, қўллаб-қувватлаб турганликлари учун барчаларига раҳмат дейман.


Самарқандда Ислом илмий-тадқиқот маркази ташкил этилиши мумкин\n13:00 18.10.2016 (Янгиланган 13:03 18.10.2016) Ҳавола олиш\n"Биз асл исломий қадриятлар ва мусулмон маданиятини ҳимоя қилишимиз лозим", — деди Мирзиёев\nТОШКЕНТ, 18 окт — Sputnik. Самарқандда Ислом ҳамкорлиги ташкилоти шафеълигида Ислом илмий-тадқиқот маркази ташкил этилиши мумкин. Бу ҳақда Ўзбекистон Президенти вазифасини бажарувчи, Бош вазир Шавкат Мирзиёев билдирди, деб хабар бермоқда РИА Новости.\n"Биз Самарқанд шаҳрида ислом дунёси олимлари ва донишмандлари меросини ўрганиш бўйича Ислом ҳамкорлиги ташкилоти шафеълигида Ислом илмий-тадқиқот марказини ташкил этиш таклифини билдирамиз", — деди Мирзиёев Тошкентда ИҲТ ташқи ишлар вазирлари кенгашининг 43-сессияси очилиш маросимида.\nУнинг сўзларига кўра, бундай марказнинг ташкил этилиши Ўзбекистоннинг ИҲТ ТИВКдаги "таълим ва маърифат – тинчлик ва бунёдкорлик йўли" шиори остидаги раислигининг устувор мақсадларидан биридир.\nМирзиёев Ўзбекистон заминида Имом ал Бухорий, Имом ат Термизий, Абу Райҳон Беруний, ал Хоразмий, Имом ал Мотуридий каби ислом оламининг буюк ва машҳур намояндалари яшаб ўтишганини эслатиб ўтди.\nЎзбекистон ташқи ишлар вазирлигининг маълум қилишича, сессияда ИҲТнинг йигирма олти аъзо давлатлари вакиллари иштирок этади. Сессияда шунингдек, ИҲТ бош котиби, Ислом тараққиёт банки президенти, АҚШ, Франция, Италия, Буюк Британия ва Швейцариянинг махсус элчилари, қатор халқаро ва ҳудудий ташкилотлар вакиллари қатнашадилар.\nТошкентдаги йиғилиш давомида юздан ортиқ резолюциялар, хусусан, ИҲТ кун тартибининг асосий масалалари акс этган Тошкент декларацияси, ташкилотнинг ТИВКда Ўзбекистон раислигининг устуворликларини тасдиқлаш режалаштирилган.